Nasa i svemir: Amerikanci do 2024. šalju prvu ženu na Mesec : Južne vesti\n20:46, 22. 9. 2020.\nAmerička svemirska agencija NASA objavila je planove vredne 28 milijardi dolara za povratak na Mesec do 2024. godine - a u tu misiju će biti uključena i prva astronautkinja.\nAli ovaj rapored je uslovljen činjenicom da se još ne zna kada će Kongres odobriti 3,2 milijarde dolara za izgradnju sistema za sletanje.\nAstronauti će putovati u letelici Orion, kapsuli koja liči na Apolo, a trebalo bi da bude zakačena za moćnu raketu SLS.\n„Suma od 28 milijardi dolara predstavlja troškove koje su u vezi sa našim aktivnostima i programom Artemis za sletanje na Mesec u sledeće četiri godine. Tu su novac za SLS, za Orion, sistem za sletanje ljudi i, naravno, svemirska odela", rekao je Džim Brajdenstajn, prvi čovek NASA.\n„Ovaj plan zahteva da prethodno Senat odobri budžet od 3,2 milijarde dolara za izgradnju sistema za sletanja ljudi sledeće godine. To je od suštinske važnosti", dodao je on.\nPredstavnički dom američkog Kongresa već je usvojio zakon kojim se obezbeđuje 600 miliona dolara za izgradnju letelice, ali NASA mora da dobije više novca za završetak tog projekta.\nBrajdenstajn je u julu 2019. rekao za televiziju CNN da će prva žena na Mesecu 2024. biti osoba koja se „dokazala, već je letela i boravila na Međunarodnoj svemirskoj stanici".\nTom prilikom Brajdenstajn je dodao da će to biti neko ko je već deo svemirskih jedinica.\nU trenutku davanja intervjua, NASA je imala 12 astronautkinja. U međuvremenu se priključilo još njih pet koje su diplomirale ranije ove godine.\nOstaje nejasno da li neka od njih može da ispuni kriterijume i da leti na prvoj misiji na Mesec 2024.\nU poslednjoj generaciji astronauta bilo je šest žena - pet iz NASA-e i jedna iz Kanadske svemirske agencije\nUpitan za raspored za izbori članova misije Artemis, šef NASA kazao je da se nada kako će oni biti odabrani dve godine ranije.\n„Važno je da što pre počnemo da sastavljamo tim za ovu misiju", naveo je on.\nPonovnim slanjem austronautskog tima na mesec, Bela kuća želi učvrsti Ameriku kao lidera u svemirskoj trci.\nNASA planira i da prikupi vredne naslage zaleđene vode sa lunarnog Južnog pola. Oni bi mogli da budu iskorišćeni za pravljene raketnog goriva na Mesecu - po nižoj ceni nego da se donosi sa Zemlje.\nAli američki potpredsednik Majk Pens izrazio je zabrinutost zbog svemirskih ambicija Kine. U januaru 2019, azijska supersila postlaa je prva nacija koja je sprovela meko sletanje robota rovera na Mesec.\nOva država sada se sprema da za prvu misiju koja će na Zemlju doneti uzorke tla sa Meseca.\nKina razvija letelicu sledeće generacije kako bi njeni astronauti mogli da lete u duboki svemir. Iako kineski raspored ne predviđa završetak ovog projekta do 2024, jasno je da ova država napreduje ka ispunjenju cilja do kraja decenije.\nNovi NASA dokumenti naglašavaju Fazu jedan američkog plana, koji podrazumeva plan Artemis 1 - test letove na Mesec bez posade - do jeseni 2021.\nKejti Luders, šefica odeljenja NASA za svemirske letove, rekla je da će program Artemis 1 trajati oko mesec dana kako bi bilo dovoljno vremena da se ispitaju svi najvažniji elementi sistema.\nOna je navela i da će probni let smanjiti rizik za misiju Artemis 2 koja podrazumeva let sa astronautima oko Meseca.\nNovi test dodat je u program misije - podrazumeva demonstraciju operacija blizine leta.\nNedugo pošto se Orion odvoji od gornjeg dela SLS rakete - astronauti će ručno da upravljaju letelicom.\nArtemis 3 postaće prva misija koja će poslati astronaute na površinu Meseca posle 48 godina.\nNASA je obezbedila oko 967 miliona dolara za nekoliko kompanija koje rade na dizajnu vozila za sletanje na površinu.\nKasnije tokom ove decenije, NASA planira da izgradi bazu na površini Meseca i da je nazove Kamp Artemis.


Obavezna rezerva banaka 241 milion eura – Bankar.me\nMarch 19, 2016 BANKE, CRNA GORA, CRNA GORA, PLANETA, SVE VIJESTI Leave a comment\nObavezna rezerva banaka na kraju februara je, prema podacima Centralne banke CBCG, iznosila 241 milion eura.\nOd ukupnog iznosa izdvojene obavezne rezerve, na računima CBCG u inostranstvu izdvojeno je 36,7 odsto, u zemlji 43,5 odsto, a u obliku državnih zapisa 19,8 odsto.\nProsječno stanje ukupnih depozita banaka, na koji se obračunava obavezna rezerva, na kraju februara bilo je 2,59 milijardi eura, što je 15,5 miliona manje od prosječnog stanja depozita krajem januara. Od ukupnih depozita na one po viđenju odnosi se 50,9 odsto, a na oročene 49,1 odsto.\nNa depozite ugovorene sa ročnošću preko jedne godine koji imaju klauzulu o mogućnosti razročenja u roku kraćem od jedne godine, primjenjuje se stopa od 9,5 odsto.\nBanke dostavljaju CBCG izvještaje na propisanim obrascima, a obaveznu rezervu izdvajaju srijedom na račun obavezne rezerve u zemlji i na račune CBCG u inostranstvu.\nNa 50 odsto izdvojene obavezne rezerve CBCG plaća banci mjesečno naknadu obračunatu po stopi od EONIA (Euro OverNight Index Average) umanjenoj za deset baznih poena na godišnjem nivou, s tim da ta stopa ne može biti manja od nule.\nBanke do kraja godine mogu do 25 odsto obavezne rezerve izdvojiti i držati u obliku državnih zapisa koje je emitovala Crna Gora. CBCG plaća bankama naknadu na iznos sredstava koji predstavlja razliku između 50 odsto obavezne rezerve i iznosa izdvojenih u obliku državnih zapisa, najviše na 25 odsto obavezne rezerve.\nNa iznos korišćene obavezne rezerve koji ne vrati istog dana i na iznos razlike između obračunate i manje izdvojene obavezne rezerve po osnovu nepravilnog obračuna ili u propisanom roku neizdvojene obavezne rezerve, banka plaća naknadu, po stopi utvrđenoj posebnim propisom CBCG.\nPOJMOVIBanke u Crnoj Gori CBCG Obavezna rezerva Rezerva poslovnih banaka\nPrevious Montenegroberza – nedjeljni izvještaj: Rasle akcije Budvanske rivijere, Rudnika uglja, ZIF Trend…\nSljedeći Bunker čuvao tajnu o 15 milijardi maraka


REGION – Page 62 – Bankar.me\nBanjalučka berza: Nedjeljni komentar 19.09.2011 – 23.09.2011\nSeptember 23, 2011 BERZA, REGION 0\nNa ovosedmičnom trgovanju ostvaren je promet od 19.485.079,71 KM, kroz 636 transakcija. Od ukupnog prometa sa akcijama na službenom berzanskom tržištu – segment Fondova ostvareno je 334.781,53 KM što predstavlja 1,72% od ukupnog ovonedeljnog prometa.\nSarajevska berza: Nedjeljni komentar 19.09.2011 – 23.09.2011\nNa ovosedmičnom trgovanju na Sarajevskoj berzi – burzi ostvaren je promet od 1.213.247,02 KM. U sklopu 249 transakcija ukupno je prometovano 1.029.797 vrijednosnih papira. U ovom periodu minimalno jedna trgovina obavljena je sa 31 emitentom. Od toga 5 emitenata je ostvarilo porast vrijednosti zvaničnog službenog kursa, dok je pad vrijednosti …\nZagrebačka berza: Nedjeljni komentar 19.09.2011 – 23.09.2011\nProteklog je tjedna redovni dionički promet na Zagrebačkoj burzi iznosio 82,794 milijuna kuna što je pad od 20,82 posto u odnosu na tjedan ranije. Indeks CROBEX pao je za 7,00 posto te je njegova posljednja vrijednost 1.846,96 bodova dok je CROBEX10 tjedan završio na 1.023,41 boda što je pad od …\nSrbija se zadužila milijardu dolara\nSrbija je na inostranom finansijskom tržištu prodala evroobveznice u vrijednosti od milijardu dolara, saopštio je juče premijer Mirko Cvetković. Tražnja investitora je bila dvostruko veća od ponude, a kako je ocijenio premijer, to je “istorijski događaj za Srbiju”. Evroobveznice su desetogodišnje, a prodate su sa godišnjom kamatom od 7,25 odsto.\nSrbija: Insajderske informacije od sada su krivično delo\nSeptember 21, 2011 BERZA, REGION 0\nInsajderske informacije i manipulacije na trižištu kapitala ubuduće će biti krivično delo. Ovu novinu je najavio predsednik Komisije za hartije od vrednosti Srbije Zoran Ćirović. “Ta novina je omogućena Zakonom o tržištu kapitala čija primena počinje 17. novembra i Komisiji za hartije od vrednosti daje znatno veća ovlašćenja”, objasnio je …\nSrbija: Besplatne akcije Telekoma krajem oktobra\nSeptember 20, 2011 BERZA, REGION 0\nGrađani Srbije besplatne akcije Telekoma Srbije dobiće do kraja oktobra, saznaje Ekonom:east od izvora bliskog proceduri podele deonica. Ova procena bazirana je na činjenici da se neophodna procedura određivanja ukupnog broja akcija, te odluka kolika će se vrednost kompanije knjižiti i u skladu sa tim kolika će biti vrednost pojedinačne …\nRepublika Srpska: Zaduženje emisijom obveznica od 120 miliona KM\nNarodna skupština Republike Srpske (RS) razmatrala je danas Prijedlog odluke o dugoročnom zaduživanju RS emisijom obveznica u ukupnom iznosu od 120 miliona KM radi finansiranja budžetskog deficita. Obrazlažući prijedlog pomenute odluke poslanicima u Narodnoj skupštini, ministar finansija Zoran Tegeltija rekao je da je namjera zaduživanja da se domaća akumulacija i …\nEuroobveznice pokrivaju minus u budžetu Srbije\nOve jeseni, kako „Novosti“ saznaju, Srbija će emitovati čak milijardu evra vrijedne evroobveznice i sa ovim novcem pokriti dio minusa u budžetu. Ove vrijednosne hartije bi već u oktobru mogle da se nađu na inostranom tržištu, ukoliko bude interesenata. Najveći iznos vrijednosnih hartija, oko 600 miliona evra trebalo bi da …\nBeogradska berza: Nedjeljni komentar 12.09.2011 – 16.09.2011\nUprkos optimizmu u svetu, Belex15 pao za 2,37% prošle nedelje Prethodnu poslovnu nedelju na Beogradskoj berzi obeležila je visoka volatilnost tržišta u čijoj pozadini su bili i dalje prisutni problemi razvoja globalne ekonomije. Investicioni strah zbog mogućeg bankrota Grčke zapljusnuo je svetske berze s početka sedmice što je za posledicu …\nBanjalučka berza: Nedjeljni komentar 12.09.2011 – 16.09.2011\nNa ovosedmičnom trgovanju ostvaren je promet od 2.476.689,41 KM, kroz 511 transakcija. Od ukupnog prometa sa akcijama na službenom berzanskom tržištu – segment Fondova ostvareno je 196.746,85 KM što predstavlja 7,94% od ukupnog ovonedeljnog prometa. Od akcija na službenom berzanskom tržištu – lista B najveći promet u ovoj sedmici imale su …


GRAĐANI U ŠOKU, TRAŽE ODGOVORE: Kinezi grade rafineriju nafte u Smederevu, vrednu 2,6 milijardi dolara? | TPKNEWS\n11:09 - 18/04/2021\nNaslovna/VESTI/SRBIJA/EKONOMIJA/GRAĐANI U ŠOKU, TRAŽE ODGOVORE: Kinezi grade rafineriju nafte u Smederevu, vrednu 2,6 milijardi dolara?\nZajednica građana “Slobodan grad Smederevo” zatražila je od nadležnih da bez odlaganja pruže dodatne informacije nakon vesti da bi u Smederevu trebalo da se gradi rafinerija nafte, vredna 2,6 milijardi dolara.\n„Zajednica okupljena oko grupe ‘Slobodan grad Smederevo’ koja na Fejsbuku okuplja više od 20.000 članova, insistiraće na odgovorima iz dana u dan, a ukoliko oni izostanu, svoja prava tražićemo svim legitimnim načinima građanske borbe”, navedeno je u saopštenju.\nPodsetimo, predstavnici kineskih investitora iskazali su spremnost da, nakon dogovora i usaglašavanja svih pitanja sa Radnom grupom koju će formirati Vlada Srbije, počnu sa realizacijom projekta od aprila 2021. godine, a okvirni rok završetka prve faze iznosio bi četiri godine, saopšteno je iz Nacionalnog saveta za koordinaciju saradnje sa Ruskom Federacijom i Kinom.\nNacionalni savet to je saopštio posle sastanka koji je održan u njegovom sedištu. Sastali su se predstavnici Radne grupe i kineskih investitora, a predsedavao je Tomislav Nikolić, predsednik Nacionalnog saveta.\nSastanku su prisustvovali i Ivica Kojić, šef kabineta predsednika Srbije i Dragan Stevanović, državni sekretar Ministarstva privrede.\n„Sastanak je usledio nakon sastanaka predstavnika kineskih investitora sa predstavnicima infrastrukturnih javnih preduzeća Republike Srbije. Planirano je da rafinerija bude izgrađena na mestu gde je nekada već bila predviđena izgradnja rafinerije“, saopšteno je iz Nacionalnog saveta.\nČOBAN OPET OŠIŠAO OVCE: "Do 2023. sva sela u opštini Veliko Gradište će biti priključena na vodovod"\nPLANIRALI STE DA PUTUJETE U NEMAČKU: Od danas za srpske državljane važe nove mere na granici!


Ofanzivni skokovi i trojke presudili u prvoj utakmici finala plej-ofa, Zvezda povela protiv Mege sa 1:0! Mega Soccerbet je u prvoj utakmici finala plej-ofa Superlige Srbije izgubila na gostovanju od Crvene zvezde mts sa 98:69 (31:17, 26:20, 21:19, 20:13). Izabranici trenera Vladimira Jovanovića pred oko 1.500 gledalaca u hali Aleksandar Nikolić nisu dobro ušli u utakmicu gde je Crvena zvezda...\nU sredu počinje finalna serija za titulu prvaka Srbije! U sredu 9. juna od 20 časova Mega Soccerbet će gostovati ekipi Crvena zvezda mts u okviru prve utakmice finala plej-ofa Superlige, a utakmica će se igrati u hali Aleksandar Nikolić. Izabranici trenera Vladimira Jovanovića su pobedom 2-1 u polufinalnoj seriji protiv Partizana ostvarili prvi plasman u finale državnog prvenstva u...\nMega Soccerbet ovog leta na Bahamima, po treći put u poslednje četiri godine, odigrati utakmice protiv NCCA ekipa. Ovaj put Mega će na egzotičnoj destinaciji odigrati tri utakmice, od kojih će dve biti protiv Univerziteta Indijana, i to 13. i 15. avgusta dok će treća utakmica 17. avgusta biti protiv druge NCAA ekipe koja će biti naknadno određena. Sve utakmice...\nMega Soccerbet je u odlučujućoj trećoj utakmici polufinala plej-ofa Superlige Srbije ubedljivo savladala Partizan NIS sa 82:68 (18:17, 25:18, 19:18, 20:15) i tako su se po prvi put u klupskoj istoriji plasirali u finale plej-ofa Superlige. Izabranici trenera Vladimira Jovanovića su u utakmici koja je odigrana bez prisustva publike u Hali Mega Factory, praktično ceo susret kontrolisali igru i rezultat...\nFantastična igra Mege i pobeda protiv Partizana za istorijski plasman u finale Superlige! Mega Soccerbet je u odlučujućoj trećoj utakmici polufinala plej-ofa Superlige Srbije ubedljivo savladala Partizan NIS sa 82:68 (18:17, 25:18, 19:18, 20:15) i tako su se po prvi put u klupskoj istoriji plasirali u finale plej-ofa Superlige. Izabranici trenera Vladimira Jovanovića su u utakmici koja je odigrana bez...


Čileanski studentski pokret je uspeo potpuno da promeni politički život zemlje | Kontra TV | Kontrapunkt\nČetvrtak, 20. decembar '12.\nČileanski studenti i studentkinje su privukli pažnju svetske javnosti 2011. kada su organizovali masovne mobilizacije širom ove južnoameričke zemlje i zahtevali besplatno i kvalitetno javno obrazovanje. Uporedo sa srenjoškolcima/kama, studenti/kinje su organizovali/e generalne skupštine (aka zborove/plenume), školske okupacije i sitinove, i izašli/e na ulice u najvećem broju od kako je Čile prešao na demokratski poredak pre više od 20 godina.\nStudenti i studentkinje su se često sukobljavali sa nacionalnom policijom (Carabineros) koja se vrlo retko suzdržavala od upotrebe sile prilikom gušenja ovog uglavnom miroljubivog pokreta. Do sada je potvrđeno ubistvo jednog studenta od strane policije, što se desilo u avgustu 2011. na vrhuncu velikih protesta.\nProšlo je više od godinu dana od kako je "Real News" prvi put izvestio o studentskom pokretu Čilea i tada smo ispratili korene čileanskog obrazovnog sistema, jednog od najprivatizovanijih na svetu, do perioda neoliberalnih reformi uvedenih za vreme brutalno represivne diktature generala Augusta Pinočea, koji je došao na vlast 1973. krvavim pučem koji je orkestriran od strane SAD.\nTokom protekle godine došlo je do značajnog pada broja uličnih protesta i školskih okupacija. Postavlja se pitanje da li je čileanski studentski pokret izgubio snagu, ili je prešao u novu fazu svojih nastojanja da izraste u kohezivni društveni pokret, dok se priprema za školsku godinu 2013/14. i predstojeće predsedničke izbore koji će biti održani u novembru sledeće godine?


Javno preduzeće za upravljanje morskim dobrom Crne Gore finansiralo je cjelokupnu investiciju rekonstrukcije šetališta “Pet Danica”\n/Reagovanje JP Morsko dobr...\n12\tfebruar\t2018\nJavno preduzeće za upravljanje morskim dobrom Crne Gore i Opština Herceg Novi zaključili su dana 03. decembra 2012. godine Sporazuma o zajedničkom finansiranju rekonstrukcije šetališta “Pet Danica” u dužini od cca 350 metara, odnosno sekcije od restorana “Mimoza” do restorana “Galeb” u Igalu. Aneksom I Sporazuma iz 2012. godine Javno preduzeće za upravljanje morskim dobrom opredjelilo je iznos od 263.000,00 eura kao učešće u realizaciji projekta rekonstrukcije navedenog šetališta, a sredstva su shodno Sporazumu uplaćena direktno na račun Opštine Herceg Novi.\nAneksom II Sporazuma od 30. decembra 2016. godine Javno preduzeće opredjelilo je Opštini Herceg Novi dodatna sredstva u iznosu od 90.000,00 eura za nasatvak i završetak radova na rekonstrukciji šetališta. Dakle, ukupan opredjeljeni iznos za navedenu investiciju koji je izdvojilo Javno preduzeće iznosi 353.000,00 eura, čime je zapravo u potpunosti finasiralo cjelokupan projekat, dok je realizacija istog povjerena Opštini Herceg Novi. Sa druge strane, Opština Herceg Novi, se shodno Sporazumu obavezala da dostavlja dokumantaciju o utrošenim sredstvima i sprovedenim radovima Javnom preduzeću.\nRaduje nas činjenica da se dinamika izvođenja radova na rekonstrukciji “Pet Danica” sprovodi u skladu sa planom, te da će već početkom aprila 2018. godine mještani i gosti Herceg Novog imati priliku da uživaju u modernom šetalištu, izgrađenom u duhu mnogih mediteranskih metropola, ali sa primjesom ambijenta koji je Javno preduzeće kao upravljač crnogorskom obalom kreiralo i na Pinama u Tivtu, Dobroti u Kotoru, Petrovcu… Kroz saradnju i zajedničke aktivnosti sa lokalnim samouprvama Bar i Tivat započeti su radovi i na integralnom uređenju šetališta i saobraćajnice u Sutomoru, šetališta duž plaže Belane i šetališta u Krašićima u Tivtu.\nZavršetak radova na rekonstrukciji “Pet Danica”, koji sprovodimo u saradnji sa Opštinom Herceg Novi, još jednom potvrđuje koncept politike Javnog preduzeće za upravljanje morskim dobrom, a to je posmatranje crnogorske obale kao jedinstvene integralne cjeline sa ciljem podizanja cjelokupne crnogorske turističke ponude na najviši nivo prepoznatljivosti.


Uspešan privatni biznis – bez prethodnog iskustva 16/09\nUz nekoliko saveta, vođenje sopstvenog malog biznisa može biti još uspešnije:\nVažno je odrediti prioritete i poređati ih na “listi” po značaju i važnosti za vaš biznis. Osim toga, veoma je važno i da ta lista ne bude previše duga, jer to onda znači da je sve podjednako važno, a u tome sigurno grešite.\nUkoliko “skratite” listu prioriteta iskristalisaće vam se i slika o tome koliko su neke stvari i obaveze važne, a koliko su druge samo reakcija na određene postupke koje činite svakodnevno u svom poslu. Ako je lista prioriteta kratka – imaćete više šansi da ostanete fokusirani na najbitnije i na taj način uspešno obavite sve ono što je važno.\nBez obzira da li se sastajete sa klijentima ili imate poslovni sastanak zaposlenih u firmi – potrudite se da taj sastanak bide što kraći, odnosno da se na sastanku ne zadržavate više od pola sata.\nSve što je bilo potrebno uraditi vezano za posao, a može da se reši sastankom, sigurno ne mora da traje više od pola sata, a na taj način ćete sebi uštedeti vreme koje vam može bolje poslužiti.\nNaravno, za teme koje iziskuju više pažnje i koje su kompleksnije vredi odvojiti i više od 30 minuta, ali na vama je da odličite kada je to tako, a kada se sastanak samo nepotrebno odužio.\nVeoma je važno za posao da imate viziju i dugoročan plan. Na taj način uvek ćete znati koji vam je cilj i kom smeru bi trebalo da se krećete i šta da radite kako bi uspeli u svojoj nameri.\nMeđutim, nije dobro da na svoje dugoročne planove obraćate previše pažnje svakodnevno. Dugoročni planovi ne mogu pokazivati rezultate i uspehe svakog dana, nego se to odnosi na jedan cilj koji se dostiže svakodnevnim manjim uspesima.\nDovoljno je da jednom mesečno razmišljate o svom dugoročnom planu i odredite da li ste u tom momentu na pravom putu kako biste ga i ispunili.\nBez obrzira na to da li radite od kuće ili iz kancelarije, bitno je da prostor u kom radite bude ugodan ali i uredan. Ukoliko ćete se bolje i opuštenije osećati – učinite ga malo ličnijim, tako što ćete doneti neke svoje lične stvari koji volite (nameštaj, slike, fotografije i slično).\nZa uspešan biznis bitno je da budete sigurni u sebe i da se dobro osećate sami sa sobom, a da bi to bilo tako, prvo uredite svoju okolinu kako bi bila prilagođena vama.\nNaučnici su dokazali da loše zdravlje, loše navike u ishrani i manjak aktivnosti smanjuju produktivnost na poslu. Nemojte dozvoliti da posao utiče negativno na vaše zdravlje.\nOhrabrite i ostatak tima sa kojim radite da vode računa o zdravlju i ishrani i na taj način imaćete zdrav i produktivan tim, što će sigurno doneti dobre rezultate. I nikad ne zaboravite da je zdravlje na prvom mestu.


Početna / Vesti / Zaječar: Zasedali gradski većnici\nTimočka 31/12/2018 | 13:35\tVesti, Zaječar, Politika\nU Zaječaru je održana sednica Gradskog veća 76. po redu, na kojoj je usvojen Nacrt Odluke o načinu, kriterijumima i postupku dodele sredstava iz budžeta grada Zaječara za podsticanje projekata od javnog interesa koje realizuju udruženja, kao i Nacrt Pravilnika o utvrđivanju javnog interesa.\nNa sednici je usvojen i Nacrt Rešenja o davanju saglasnosti na Pravilnik o pružanju usluga u Ustanovi za dnevni boravak dece i omladine ometene u razvoju u Zaječaru, kao i Nacrt Rešenja o razrešenju članova Školskog odbora Medicinske škole.\nVećnici su usvojili i Nacrt Programa za sprovođenje mera za podsticanje rađanja dece na teritoriji grada Zaječara, kao i Nacrt Odluke o naknadi za zaštitu i unapređivanje životne sredine. Takođe, usvojen je i Predlog Zaključka o utvrđivanju Predloga izmene programa korišćenja sredstava budžetskog fonda za zaštitu životne sredine za 2019. godinu.\n„Skupština grada Zaječara je 2010. godine donela Odluku o zaštiti i unapređivanju životne sredine, po prethodnom pribavljenom pozitivnom mišljenju ministartsva nadležnog za te poslove. Ustavni sud Republike Srbije je osporio Odluku o naknadi za zaštitu i unapređivanju životne sredine, zbog proceduralnih razloga. Naime, nisu postojali dokazi da je sprovedena javna rasprava u postupku donošenja ove odluke od strane Skupštine grada, a po Zakonu o finansiranju lokalnih samouprava. Imajući u vidu, ranije preuzete obaveze o finansiranju i sufinansiranju projekata iz oblasti zaštite životne sredine, potrebno je doneti novu odluku o naknadi, kako bi se obezbedila finansijska sredstva za preuzete obaveze”, navela je u obrazloženju Jasmina Stević Jović, šef Kancelarije za zaštitu životne sredine.\nNa današnjoj sednici usvojen je i Predlog Rešenja o davanju subvencija Javnom komunalnom preduzeću „Timok – održavanje” Zaječar za narednu godinu.\nVećnici su usvojili i Predlog rešenja o davanju subvencija Javnom preduzeću za planiranje, projektovanje, izgradnju i nadžor „Urbanizam i izgradnja” Zaječar za 2019. godinu.\nNa sednici usvojen je i Nacrt Rešenja o odobravanju finansiranja godišnjih programa sportskih organizacija za 2019. godinu, kao i Nacrt Odluke o rasporedu sredstava u oblasti sporta, a što predstavlja podršku lokalnim sportskim organizacijama, udruženjima i savezima za narednu godinu.\n„Imamo zakonski određen novac koji ide za podsticanje i stvaranje uslova za unapređenje sportske rekreacije, odnosno bavljenje građana sportom, u iznosu od 10.500.000 dinara, 5.000.000 za školski sport, za delatnost organizacija u oblasti sporta 8.500.000 dinara, 25 miliona dinara za ekipni sport, i milion smo odvojili kako bi mogli da nagradimo sportiste iz grada ukoliko bi osvojili značajne uspehe na određenim takmičenjima”, rekao je Milan Stanković, pomoćnik gradonačelnika grada Zaječara.\nVećnici su usvojili i izmene Rešenja o obrazovanju i imenovanju Komisije za podsticanje rađanja dece na teritoriji grada Zaječara.\nPrethodna Vreme danas u Srbiji oblačno sa kišom i susnežicom\nSledeća Vreme danas promenljivo oblačno sa povremenom kišom


Požega: Međunarodni festival slikovnica Čigra - Dan u Beogradu\nNaslovna » BG špijun » Požega: Međunarodni festival slikovnica Čigra\nPožega: Međunarodni festival slikovnica Čigra\nNeko drugi 28. septembar 2021. BG špijun Postavite komentar\nMeđunarodni festival slikovnica Čigra Narodna biblioteka Požega realizovaće na neobičan način – otvaranjem staze „Čitaj i šetaj“.\nStaza zdravlja i znanja „Čitaj i šetaj“ biće otvorena 30. septembra 2021. u 12.00 u Požegi. U okviru ove staze na otvorenom će biti postavljeno osamnaest stalaka, a na svakom od njih naći će se po nekoliko stranica slikovnice „Ježeva kućica“ Branka Ćopića, u izdanju Kreativnog centra, sa ilustracijama Dušana Pavlića.\nSlikovnice na stazi menjaće se na svaka tri meseca. Projektom „Čitaj i šetaj“ Narodna biblioteka Požega želi da podstakne porodično druženje dece i odraslih na otvorenom, uz čitanje slikovnica i šetnju na svežem vazduhu. Ovo je prva takva staza kod nas, a u svetu su poznate pod nazivom „Storywalk“.\n„Kreativni centar je podržao inicijativu biblioteke u Požegi, jer smatra da slikovnica kao prva detetova knjiga pozitivno utiče na njegov razvoj, pomaže mu da bolje razume sebe, da sazna više o svetu koji ga okružuje i da mu približi različite situacije s kojima se sreće u porodici, vrtiću, zajednici. Kreativnom centru čini čast to što je bibliotekarka Narodne biblioteke Požega Daniela Skoković odabrala baš slikovnicu ‘Ježeva kućica’ za početak ove akcije jer veruju da je ovo dobar primer kreativne inicijative za podsticanje čitanja“, saopšteno je iz ove izdavačke kuće.\nMeđunarodni festival slikovnica Čigra deo je šireg projekta Kultura na šinama, koji se organizuje u okviru manifestacije Dani evropske baštine 2021.\nProgram Kultura na šinama održaće se u četvrtak, 30. septembra, u organizaciji Gradske biblioteke Vladislav Petković Dis iz Čačka, Narodne biblioteke Stefan Prvovenčani iz Kraljeva i Narodne biblioteke Požega.\nReč je o nesvakidašnjem programu koji će biti održan na nekoliko lokacija u javnom prostoru, uglavnom na železničkim stanicama, kao i u samom vozu na relaciji Požega-Čačak-Kraljevo, a učestvovaće pisci i pesnici: Dragan Jovanović Danilov, Miloje Radović, Olivera Nedeljković, Vladimir Pištalo, Dejan Aleksić, kao i bibliotekari, turistički vodiči, deca i mladi, slučajni i namerni putnici i drugi. (danubeogradu.rs)\nTagovibg špijun čigra kreativni centar međunarodni festival slikovnica požega slikovnice storywalk\nPrethodni Dunav fest 2021: 200. godišnjica ustanka za nezavisnost Grčke\nSledeći Sajam cveća Beogradska jesen 2021, drugi deo


Tambov - Spartak Moskva\nSubota, 27/07 - Fudbal, Rusija, Premijer liga\n27/07Tambov vs Spartak Moskva1X2tip: 2\nU trećem kolu ruske Premijer lige nas očekuje mnogo zanimljivih mečeva a ovog puta smo za vas pripremili duel između Tambova i Spartaka iz Moskve. Meč između ove dve ekipe je zakazan za 15 časova i 30 minuta.\nTambov je prošle godine igrao fantastično u ruskoj drugoj ligi i potpuno zasluženo su osvojili prvo mesto što im je i donelo prvo mesto na kraju sezone. Ipak, do sada se ova ekipa nije proslavila u Premijer ligi, pa je opšti utisak da će morati puno bolje u nastavku sezone. Međutim, nisu imali sreću pa su u prva dva kola igrali protiv šampiona Zenita, ali i osvajača Kupa Lokomotive iz Moskve. Ono što je veliki problem po ovu ekipu je da imaju dosta povređenih fudbalera, što bi mogla da iskoristi ekipa Spartaka.\nSpartak je novu sezonu započeo dosta dobro pošto su u prva dva kola osvojili četiri boda i tako pokazali da će se i ove sezone boriti za mesto koje vodi u Ligu šampiona, mada nije isključeno da se ova ekipa umeša i u borbu za titulu. Ipak, sigurno je da je Moskovljani dosta teško pao remi u prošlom kolu protiv Rostova pošto su posle vođstva domaće ekipe uspeli da se vrate u meč, pa čak i da povedu, ali su onda primili gol u prvom minutu sudijske nadoknade. Međutim, Spartak je imao sreće u prvom kolu pošto su pobedonosni gol u meču protiv Sočija postigli u trećem minutu sudijske nadoknade.\nTambov je dosta loše otvorio prvenstvo, iako su se prošle godine praktično prošetali do titule u drugoj ligi. Što se tiče Spartaka, jasno je da ova ekipa ima velike ambicije, pošto su do sada osvojili četiri boda, iako je malo falilo da ih imaju čak šest, jer je Rostov u prošlom kolu izjednačio pred sam kraj meča. Kada se sve sabere i oduzme, sigurno je da je Spartak dosta kvalitetnija ekipa što bi prosto moralo da dođe do izražaja na ovom meču i zbog toga vam toplo preporučujemo da odigrate 2 koju kladionica Bet365 plaća sa kvotom 1.66.


Predsednica Vlade Republike Srbije Ana Brnabić, guverner Narodne banke Srbije Jorgovanka Tabaković i direktor Kancelarije za IT i eUpravu dr Mihailo Jovanović prisustvovali su danas prezentaciji nove eUsluge ”Moji podaci za banku”. Zahvaljujući ovoj usluzi koja je dostupna korisnicima Portala eUprave omogućena je komunikacija građana i banaka na „klik“ tj. omogućeno je da građani svoje podatke iz različitih državnih registara proslede banci od koje žele da dobiju ponudu za zaključenje ugovora o bankarskom proizvodu.\nUsluga „Moji podaci za banku“ nastala je kao nadogradnja usluge Moji podaci koja već postoji na Portalu eUprava i koja omogućava građanima uvid u njihove podatke koji se nalaze u različitim državnim registrima, kao na primer u Centralnom registru stanovništva, Centralnom registru obaveznog socijalnog osiguranja, u registrima PIO fonda, Poreskoj upravi i u drugim državnim evidencijama. Ona omogućava građanima da koriste svoje podatke u interakciji sa bankama kad apliciraju za bankarske proizvode, tako da ne moraju da odlaze na šaltere ni javne uprave ni banaka.\n„Ovaj projekat kao prvi projekat saradnje privatnog i javnog sektora u ovom obimu - predstavlja prekretnicu u istoriji digitalizacije u našoj zemlji. Ove prekretnice ne bi bilo da nije ambiciozne i agilne agende digitalizacije po kojoj je naša zemlja u mnogome ispred velikog broja drugih ne samo u Evropi, već i na svetu. Hvala na viziji i odlučnosti predsednici Vlade i njenom timu iz Kabineta i Kancelarije za IT i eUpravu. Posebno hvala i Guverneru, gospođi Tabaković, na svemu što je uradila za stabilnost bankarskog sektora u ovim jako teškim okolnostima. U velikoj oluji koju smo prebrodili, imali smo iskusnog i mudrog kapetana“, zaključila je predsednica Mobi Banke.\n“Velika nam je čast i zadovoljstvo što se nalazimo među prve tri banke koje su deo ovako značajnog inovativnog programa kao što je „Moji podaci za banku“. Eurobank kontinuirano radi na usavršavanju procesa i proizvoda, uz istovremeno usvajanje inovacija, u skladu sa mogućnostima i prilikama koje digitalizacija donosi. Verujem da će usluga „Moji podaci za banku“ doprineti u pružanju jedinstvenog korisničkog iskustva našim klijentima, i da će pomoći da procese učinimo još bržim i efikasnijim“ - izjavila je Slavica Pavlović, predsednik Izvršnog odbora Eurobanke.


Crna Gora bi uskoro mogla da ima tri vlade - Sputnjik Srbija\n09:25 03 Decembar 2020\n13:50 02.03.2015 (osveženo 16:19 05.10.2015) Preuzmite kraći link\nJednu, takozvanu prelaznu vladu, formirao bi opozicioni Demokratski front (DF), a drugu, nazvanu „vlada u senci“, nedavno promovisani Građanski pokret (GP).\nVlada DF bi, kako je obražloženo, imala osnovnu ulogu da rukovodi uličnim protestima koji se ponovo intenzivnije zagovaraju, nakon što je propala inicijativa da se „prelazna vlada“ formira sa Socijaldemokratskom partijom (SDP), manjom članicom sadašnje vladajuće koalicije.\nKao predsednik te prelazne vlade pominje se bivši sindikalni čelnik železare u Nikšiću, sadašnji poslanik DF, Janko Vučinić.\nPredsednik Nove srpske demokratije (NSD), jedne od dve članice DF, Andrija Mandić rekao je za Vučinića da je on „hrabar“, da je „dosledni opozicionar“ i da je „popularan“ među radnicima.\nVučinić je poznat po tome što je, dok je bio u železari, pretio fabričkoj upravi da će je isterati ako ne ispuni sindikalne zahteve.\nPotpuno je neizvesno da li će u tu vladu ući druge opozicione partije, pored NSD i Pokreta za promene, i Socijalistička narodna partija i Pozitivna Crna Gora.\nZasad nije poznato čime bi se bavila druga opoziciona vlada, ona koju namerava da formira GP, na čijem je čelu bivši ministar jedne od crnogorskih vlada i biznismen Žarko Rakčević.\nLider Demokratske partije socijalista Milo Đukanović ranije je rekao da u Crnoj Gori ne postoji „nijedan uslov“ za formiranje prelazne ili bilo kako drugačije označene opozicione vlade.\nPredsednik SDP Ranko Krivokapić je kazao da je sadašnja Vlada Crne Gore legitimna i da treba da ostane do kraja mandata koji ističe u jesen 2016. godine, ali da bi sa opozicijom trebalo da se održava „razvojni dijalog“.\nVlada Crne Gore, Janko Vučinić, Crna Gora


Tegeltija ubijeđen: U BiH treba pokrenuti investicioni ciklus | BL Portal\nTegeltija ubijeđen: U BiH treba pokrenuti investicioni ciklus\n9. Septembra 2020. 20:57\n“U narednih 15 dana zajedno sa entitetima biće pripremljen obiman investicioni ciklus kojim ćemo sve naše projekte, koji su važni BiH i za regionalno povezivanje, staviti na sto i predstaviti u okviru raspoloživih finansijskih sredstava i vidjeti koji su potrebni dodatni izvori sredstava preko međunarodnih finansijskih institucija”, rekao je Tegeltija. Tegeltija je naglasio da se neprestano pokazuje da finansijski potencijal BiH nije dovoljan za sve potrebe, kao što nijedna zemlja u svijetu nema dovoljne resurse da to finansira iz svojih izvora.\n“Razgovaraćemo sa MMF-om i ambasadorom (šefom Delegacije EU u BiH Johanom) Satlerom da obezbijedimo sredstva za normalno funkcionisanje svih institucija i sredstva za investicione cikluse”, istakao je Tegeltija. On je rekao da do kraja godine očekuje prvu tranšu sredstva od 250 miliona evra makrofinansijske pomoći za BiH.\n“Makrofinansijska pomoć za BiH treba da se obezbijedi u narednih nekoliko godina, slično po scenarijumu kako EU stavlja ta sredstva na raspolaganje svojim članicama, od čega je njima 50 odsto sredstava grant. Mi to ne možemo očekivati, već kreditna sredstva”, pojasnio je Tegeltija. Tegeltija je naveo da aranžman BiH sa MMF-om nikada nije prekinut i da je ostao zaleđen zbog pojave virusa korona, ističući da je potrebno pokrenuti nove pregovore sa MMF-om krajem septembra ili početkom oktobra.\n“Naš budžet smo prilagodili okolnostima u kojima se čitavo društvo nalazi. Procijenili smo da je neophodno da izvršimo značajnu preraspodijelu sredstava u odnosu kako je bio planiran osnovni budžet. Gotovo sedam odsto sredstava koje prikupljamo ostavili smo za pomoć zdravstvenom sdektoru, privredi, kulturi, sportu”, istakao je Tegeltija. On je rekao da budžet zajedničkih institucija ima na raspolaganju 42 miliona KM, što je veliki dio sredstva u odnosu na ono što stoji na raspolaganju budžetu zajedničkih institucija BiH.\n“Vjerujem da će na narednoj sjednici Savjeta ministara biti donesena odluka da se 15 miliona KM stavi na raspolaganje zdravstvenom sektoru za nabavku zaštitne opreme za borbu protiv virusa korona. Ostaje još 27 miliona KM na raspolaganju i razgovaraćemo sa premijerima entiteta da procijenimo koje su to oblasti koje bi mi mogli da podržimo”, naveo je Tegeltija. Tegeltija je rekao da su to mala sredstva sa aspekta potrebe privrede, ali da to nisu kreditna sredstva, domaća ni međunarodna, već su rezultat vlastitih budžetskih sredstava.\n“Bićemo spremni da 20 miliona KM stavimo na raspolaganje za turizam, turističke agencije, javni prevoz, institucije kulture i sporta, čiji rad je bio ograničen usljed širenja epidemije virusa korona”, istakao je Tegeltija. Kada je riječ o otvaranju grnice BiH, Tegeltija očekuje da će na narednoj sjednici Savjeta ministara biti donijeta odluka da se dozvoli ulazak svim građanima svih zemalja u BiH koji imaju negativan Pi-Si-Ar (PCR) test.\nTags: BiH, Investicioni ciklus, Tegeltija\n“Nažalost, nisam tu”: Novak Đoković se nada da će što prije zaigrati u Banjaluci VIDEO\nStižu nova pravila! Nema Oskara za filmove bez rodne i rasne raznolikosti


Sankcije Dodiku nisu pokrenute zbog “njegove retorike” - Istinomjer\nGovoreći u kontekstu nedavno usvojene Programske deklaracije SDA, član Predsjedništva BiH i prvi čovjek SNSD-a, Milorad Dodik iznio je i svoje viđenje razloga zbog kojih su mu, kako je rekao, “Amerikanci uveli sankcije”.\nIzjavivši tako “da su mu Amerikanci uveli sankcije zbog njegove retorike, za koju tvrde da je antidejtonska”, tvrdeći da to nije tačno Dodik je rekao da su “najveći antidejtonski posao u BiH radili kriminalci u liku visokih predstavnika međunarodne zajednice”, te se osvrnuo i na Deklaraciju SDA:\nSDA napiše dokument koji je potpuno antiustavan i niko ne poteže pitanja odgovornosti, a ako ja nešto kažem, onda je to je alarm da mi Vašington uspostavi sankcije. To i nije tako loše, počastvovan sam činjenicom da ne moram svaki dan da se sastajem sa Amerikancima koji ispostavljaju zahtjeve.\nMeđutim, ovom prilikom podsjećamo da sankcije Miloradu Dodiku od strane Ureda za kontrolu imovine stranaca pri Ministarstvu trezora SAD, a uz konsultacije sa State Departmentom, nisu pokrenute zbog, kako Dodik tvrdi “njegove retorike”, već zbog, kako se na zvaničnoj stranici Ministarstva trezora SAD navodi, “kršenja Dejtonskog mirovnog sporazuma”.\nTo je 01.17.2017. godine u svom zvaničnom obraćanju javnosti između ostalog potvrdila i tadašnja ambasadorka SAD-a u Bosni i Hercegovini, Maureen Cormack na šta se Istinomjer imao priliku osvrnuti:\nMaureen Cormack, 01.17.2017.\nOvim Istinomjer tvrdnju Milorada Dodika “da su mu Amerikanci uveli sankcije zbog njegove retorike, za koju tvrde da je antidejtonska” ocjenjuje neistinitom.


Faktor | Bidenova naredba: Američka vojska izvršila vazdušni napad u istočnoj Siriji\n26.02.2021. / 07:36\n- Prema direktivi predsednika Bidena, američke vojne snage su večeras izvršile vazdušne udare na infrastrukturu koju koriste ekstremističke grupe koje podržava Iran u istočnoj Siriji - saopćio je portparol Pentagona John Kirby.\n- Predsjednik Biden će reagovati da zaštiti američko i koaliciono osoblje. U isto vrijeme, postupili smo na promišljeni način čiji je cilj - deeskalacija stanja u istočnoj Siriji i Iraku - rekao je Kirby.\nJoe BidenSADvazdušni napadSirija


Plan Merkelove: Izbeglicama ukinuti novčanu pomoć uz proterivanje i zabranu ulaska na pet godina | Vestinet.rs\nPočetna AKTUELNO\tPlan Merkelove: Izbeglicama ukinuti novčanu pomoć uz proterivanje i zabranu ulaska na pet godina\nPlan Merkelove: Izbeglicama ukinuti novčanu pomoć uz proterivanje i zabranu ulaska na pet godina\nAngela Merkel ima spasonosni plan: Izbeglicama ukinuti novčanu pomoć, proterati ih sa zabranom povratka od 5 godina.\nZa ubrzanje postupka, do kraja ove godine za 1.650 ljudi biće povećan broj zaposlenih u nadležnoj saveznoj službi za izbeglice i migrante.\nMerkelova, predviđa i da se izbeglicama, koji dobiju status azilanta, omogući učenje jezika i pristup obrazovnom sistemu, sa ciljem da se oni brzo osposobe za tržište rada, prenosi tabliod, što je treća tačka plana, dok u četvrtoj predlaže da se keš-novac od 143 evra mesečno više ne isplaćuje, već da se ljudima, dok traje azilantski postupak i dok su u prihvatnim centrima, pružaju usluge-bonovi za hranu, garderobu i ostale potrebe.\nŠesta tačka plana, odnosi se na proterivanja i to bi, takođe, moglo da se odnosi, pre svega, na građane sa Balkana. Onaj ko iz „zemalja sigurnog porekla“, poput Srbije, Bosne ili Makedonije dođe u Nemačku, trebalo bi da u roku od jedne sedmice bude deportovan nazad i da dobije zabranu ulaska do pet godina.\nMerkel, takođe, želi da se borba protiv krijumčara ljudi dalje pooštri i predlaže, između ostalog, više kontrola u pograničnim oblastima i da se u okviru Savezne policije, Savezne kriminalističke službe i Savezne službe za zaštitu ustava do 2016. godine otvori novih 1.150 radnih mesta, prenosi „Bild“.\nPotpuno pregaženi: Ovo su ostaci posle povlačenja ukrajinskog “Desnog sektora” (VIDEO)\nHuligani napali izbeglice u Budimpešti, policija bespomoćna (VIDEO)


Naslovna Hercegovina Trebinje Sutra u Trebinju centralna ceremonija obilježavanja DANA CIVILNE ZAŠTITE\nCentralna ceremonija obilježavanja 1. marta, Dana civilne zaštite, biće održana sutra u Trebinju izvođenjem pokazne vježbe „Štit“, a za danas je planirana njena proba.\nVježbom „Štit 2021“ je planirano da bude obilježen 1. marta, Dan zaštite i spasavanja – Dan civilne zaštite Republike Srpske i Međunarodni dan civilne zaštite.\nUčešće u vježbi uzeće specijalizovane jedinice Republičke uprave civilne zaštite.\nAktivnosti počinju u 9.00 časova svečanom smotrom i defileom kroz Trebinje, nakon čega će na platou osnovnih škola „Sveti Vasilije Ostroški“, „Vuk Karadžić“ i „Jovan Jovanović Zmaj“ uslijediti izvođenje vježbe.\nRepublička uprava civilne zaštite će, uz saglasnost Ministarstva prosvjete i kulture Republike Srpske, 1. marta oganizovati obuke u osnovnim školama „Vuk Stefanović Karadžić“ u Doboju, „Meša Selimović“ u Bijeljini, „Sokolac“ u Sokocu, „Sveti Sava“ u Istočnom Sarajevu, „Jovan Cvijić“ u Banjaluci, „Petar Mećava“ u Kostajnici i „Risto Proroković“ u Nevesinju.


Apsolutni rekord: Belgija ni nakon 289 dana nije formirala vladu - Vijesti.me\nDOGOVOR NI NA VIDIKU\nApsolutni rekord: Belgija ni nakon 289 dana nije formirala vladu\nBelgijska vlada danas je prevazišla i iračke šiite, sunite i Kurde kojima je trebalo 289 dana poslije izbora da vlada konačno počne da radi svoj posao. Edit\nTanjug 29. mart 2011, 18:47 ažurirano 26. februar 2019, 21:56\nBelgija je i zvanično oborila svjetski rekord, pošto ni 289 dana od završetka parlemntarnih izbora nije uspjela da formira vladu.\nPrije nešto više od mjesec dana, 17. februara Belgija je potukla rekord koji je držala Irska u nemogućnosti da postigne dogovor o formiranju vlade, a danas je prevazišla i iračke šiite, sunite i Kurde kojima je trebalo 289 dana poslije izbora da vlada konačno počne da radi svoj posao.\nU Belgiji, ovo, međutim, nije slučaj, niti je bilo kakav dogovor na vidiku ni 289 dana od okončanja izbora.\nMedijatori se smjenjuju jedan za drugim, odustajući od sizifovskog posla da približi flamanske i valonske stranke, ali nijedan od njih još od početka septembra nije uspio da sve dovede za isti sto i navede ih da razgovaraju o budućnosti zemlje.\nJedini koji pokazuju bilo kakvu zabrinutost, i to na duhovit način, jesu studenti koji su i prije 40 dana, 17. februara, održali proteste širom Belgije. Oni i danas namjeravaju da na simboličan način podsjete političare da bi trebalo da se late posla i konačno formiraju bilo kakvu legitimnu vlast u ovoj etnički duboko podijeljenoj zemlji.


Putin: Pandemija će se odužiti, neophodne nove mjere | Standard\nPredsjednik Rusije Vladimir Putin predviđa da će se pandemija koronavirusa odužiti, te da su neophodne nove mjere za borbu protiv širenja virusa.\n“Epidemija će se odužiti, njeni nekontrolisani klasteri će ostati, ne postoje granice”, rekao je Putin na godišnjem Svjetskom ekonomskom forumu WEF u Davosu, koji se održava u formi video konferencije, prenio je TASS.\nOn je istakao da granice za infekcije i pandemije ne postoje, zbog čega bi trebalo da učimo iz trenutne situacije i predlažemo mjere usmjerene na povećanje efikasnosti sistema koji prate pojavu takvih bolesti u svijetu.\nSocioekonomske poteškoće, uzrokovane pandemijom i strukturnim promjenama, između ostalog, razdvajaju društvo koje stvara napetost i netrpeljivost, izjavio je predsjednik Rusije.\n“Porast ekonomskih problema i nejednakost razdvajaju društvo generišući i socijalnu, rasnu i etničku netrpeljivost”, istakao je Putin i dodao da se to događa i u zemljama sa naizgled dobro uspostavljenim građanskim i demokratskim institucijama.


"Redsi" dolaze do trijumfa? - Sportske novosti\nNaslovna Fudbal H2H Fudbal „Redsi“ dolaze do trijumfa?\n„Redsi“ dolaze do trijumfa?\nCrystal Palace i Liverpol odigraće svoj meč u sklopu 22. prvenstvenog kola prvog ranga engleskog fudbala „Premier League“. Crystal Palace trenutno zauzima trinaesto mesto na tabeli uz 24 osvojena poena, dok je Liverpool na drugoj poziciji sa do sada 45 osvojenih bodova.\n18.09.21 PL Liverpool – Crystal Palace 3 : 0\n23.05.21 PL Liverpool – Crystal Palace 2 : 0\n19.12.20 PL Crystal Palace – Liverpool 0 : 7\n24.06.20 PL Liverpool – Crystal Palace 4 : 0\n23.11.19 PL Crystal Palace – Liverpool 1 : 2\n19.01.19 PL Liverpool – Crystal Palace 4 : 3\n20.08.18 PL Crystal Palace – Liverpool 0 : 2\n31.03.18 PL Crystal Palace – Liverpool 1 : 2\n19.08.17 PL Liverpool – Crystal Palace 1 : 0\n19.07.17 AT Liverpool – Crystal Palace 2 : 0\nLiverpool je ostvario 10 uzastopnih trijumfa u susretima protiv ekipe Crystal Palace (gledajući sva takmičenja u kojima su se sastajali). Stoga, za nastavak ove tradicije i tip na novu pobedu ekipe Liverpool na ovom duelu „2“, nudi se kvota u visini od oko @1.60.\nUtakmica se igra 23. januara od 15:00.\nPrethodni tekstSanogo: Zvezda ima blistavu budućnost\nSledeći tekstGolovi u Holandiji?


Šesta Globalna UN nedelja bezbednosti na putevima od danas do 23. maja – GM Press\nŠesta Globalna UN nedelja bezbednosti na putevima od danas do 23. maja\nRedakcija 17 maja, 2021\t0 Komentara\nPrekomerna i neprilagođena brzina predstavlja osnovni uzrok gotovo svakog trećeg smrtnog ishoda u saobraćajnim nezgodama širom sveta. U Evropi, skoro 50 odsto poginulih čine ranjivi učesnici u saobraćaju – pešaci, biciklisti i motociklisti, i oni najčešće stradaju u sudaru sa motornim vozilima.\nShodno tome, Šesta Globalna UN nedelja bezbednosti na putevima, koja se obeležava od 17. do 23. maja ove godine, ističe prednost i neophodnost ograničenja brzine i poziva donosioce odluka širom sveta da se zauzmu za ograničenje brzine od 30 km/h u urbanim sredinama- pre svega onim gde ljudi žive i rade, a deca uče i igraju se. Brojne studije i statistike ukazuju da se u proseku 40-50 odsto vozača motornih vozila ne pridržava propisanih ograničenja brzine. Vozači muškog pola, mladi vozači, kao i oni pod uticajem alkohola i drugih psihoaktivnih supstanci češće učestvuju u saobraćajnim nezgodama izazvanim neprilagođenom brzinom.\nGradski zavod za javno zdravlje Beograd/GM PRESS\nTags: bezbednost na putevima, brzina, smrtni ishod\nKursna lista za ponedeljak 17 maj\nImunizacija mladih put do koncerata, svadbi i matura


Pendeš: BiH zadržava NATO perspektivu – Dnevni list\nOd izuzetne je važnosti nastavak suradnje Bosne i Hercegovine s međunarodnim partnerima, prije svega ovdje mislim na NATO, izjavila je za N1 ministrica obrane Bosne i Hercegovine Marina Pendeš, komentirajući aktualne dogovore u vezi Programa reformi BiH koji će se dan nakon potvrđivanja novog saziva Vijeća ministara BiH poslati u sjedište NATO-a u Bruxelles.\n-Sigurno je kako je proces suradnje s NATO-om, koji proteklih godina ima svoju pozitivnu dinamiku, uslijed političke krize u posljednjih 13 mjeseci i neformiranja Vijeća ministara BiH nakon Općih izbora 2018. godine bio u određenom zastoju. Posljednjim političkim dogovorima BiH zadržava NATO perspektivu i planom suradnje s NATO-om kroz Program reformi nastavljamo međusobne odnose i partnerstvo koje gradimo godinama. Od dokumenta ‘Program reformi BiH’ očekujem da bude od pomoći svima, ali prije svega i institucijama obrane u BiH u pogledu jačanja operativnih sposobnosti, kapaciteta i mogućnosti za izvršavanje zakonom definiranih zadaća, istaknula je Pendeš.\nU kontekstu očekivanja od novog saziva Vijeća ministara BiH, te provođenja sporazuma političkih lidera u BiH, ali i Programa reformi, Pendeš je dodala kako svaki sporazum mora počivati na međusobnom uvažavanju i poštovanju političkih prava svih konstitutivnih naroda BiH. Nadalje, ministrica obrane BiH je izjavila da je krajnje vrijeme da se ispoštuje volja birača i vlast formira temeljem legitimne volje manifestirane na Općim izborima 2018. godine.\n-Predvodnici političkih procesa u Bosni i Hercegovini trebaju prema domaćoj, ali i međunarodnoj javnosti pokazati politički kredibilitet. Držim kako su nedavni pozitivni iskoraci značajni za unutarnje i međunarodne procese pred kojima se BiH nalazi jer se nadam da ćemo, okončavajući proceduru u vezi izbora novog saziva Vijeća ministara BiH, deblokirati financijska sredstva koja su namijenjena za brojne projekte u BiH. Slanjem ranije navedenog dokumenta prema NATO-u intenzivirat ćemo našu suradnju s međunarodnim partnerima što može dati doprinos stabilnijoj i prosperitetnijoj situaciji u BiH, kazala je ministrica obrane BiH.\nPendeš je naglasila kako se politički sporazum o dokumentu “Program reformi BiH” i njegovo dostavljanje u sjedište NATO-a nikako ne smije promatrati kroz prizmu ‘pobjednik – gubitnik’ jer pobjednici cijelog procesa trebaju biti Bosna i Hercegovina, te svi njeni narodi i stanovnici.\n← Previous NOBILO: Nigerijci bi bili najgluplji migranti na svijetu da su svojevoljno otišli u BiH\nPosrednicima u transferima pripalo 653.9 milijuna dolara Next →


U velikoj akciji MUP-a ZDK-a uhapšeno 14 osoba zbog droge – Fokus.ba\nakcija 'Mreža III'\nU velikoj akciji MUP-a ZDK-a uhapšeno 14 osoba zbog droge\nPrema operativnim saznanjima, prikupljenim tokom zavedene akcije, osobe koje su meta akcije su od januara do septembra 2019. godine, na području grada Zenica, u namjeri pribavljanja protupravne imovinske koristi nabavljala, prometovala i vršila prodaju opojnih droga krajnjim konzumentima\nPolicijski službenici Uprave policije Ministarstva unutrašnjih poslova Zeničko-dobojskog kantona (MUP ZDK) su u proteklom periodu, pod nadzorom i u saradnji s Kantonalnim tužilaštvom ZDK, u okviru operativne akcije kodnog naziva “MREŽA III”, poduzimali operativno-taktičke i istražne mjere i radnje, usmjerene na hapšenje i procesuiranje osoba koje se sumnjiče za izvršenje krivičnih djela – neovlaštena proizvodnja i stavljanje u promet opojnih droga i nedozvoljeno držanje oružja ili eksplozivnih materija.\nU nastavku te akcije, danas su ranim jutarnjim satima policijski timi istovremeno izvršili pretrese na 21 lokaciji na području Zenice.\nPretresi objekata i osoba su vršeni s ciljem pronalaženja i privremenog oduzimanja predmeta koji mogu poslužiti kao dokaz u daljnjem postupku, kao i lociranja i hapšenje osoba koje su meta akcije, a koja se sumnjiče za izvršenje navedenih krivičnih djela.\nTokom provođenja operativne akcije “Mreža III”, zadokumentovani su i bit će dostavljeni Tužilaštvu izvještaji protiv 17 osoba zbog počinjenih krivičnih djela u vezi s zloupotrebom opojnih droga.\nPrema operativnim saznanjima, prikupljenim tokom zavedene akcije, osobe koje su meta akcije su od januara do septembra 2019. godine, na području grada Zenica, u namjeri pribavljanja protupravne imovinske koristi nabavljala, prometovala i vršila prodaju opojnih droga krajnjim konzumentima.\nNa lokacijama na kojim su vršeni pretresi 14 osoba je stavljeno pod kontrolu i uhapšeno, za dvije se traga i radi se na njihovom lociranju a radi se o osobama: K.Š., rođen 1974. godine i D.A., rođen 1976. godine, oba iz Zenice, dok je jednoj osobi već u provedenoj istrazi određena mjera pritvora zbog posjedovanja i prometovanja veće količine opojne droge a radi se o B.S., saopćeno je iz MUP-a ZDK.


Mali: Penzioneri 22. septembra dobijaju po 6.000 dinara na račune - IndeksOnline.rs\nNaslovna srbija Beograd Mali: Penzioneri 22. septembra dobijaju po 6.000 dinara na račune\nMali: Penzioneri 22. septembra dobijaju po 6.000 dinara na račune\nBEOGRAD – Ministar finansija Siniša Mali potvrdio je danas da će svim penzionerima 22. septembra biti isplaćeno i 50 evra državne pomoći.\nSvi građani će dobiti u novembru još 30 evra državne pomoći i u decembru još 20 evra, rekao je Mali gostujući na Prvoj.\n“Kao što smo obećali, sledeće srede, 22. septembra, svim penzionerima, kojih ima 1,7 miliona, isplatićemo i 50 evra kao deo trećeg paketa državne pomoći, kao vid podrške zbog situacije sa kovidom-19. Tako da će na račune dobiti 6.000 dinara”, rekao je Mali.\nKazao je da će krajem septembra biti isplaćena i poslednja šesta rata pomoći (600 evra po autobusu u periodu od šest meseci).\nMali navodi da je ovogodišnja pomoć, treći paket pomoći privredi i građanima, vredna oko 260 miljardi dinara ili nešto više od dve milijarde evra.\nSa prethodna dva paketa pomoći, to je ukupno skoro osam milijardi evra, dodao je Mali.\nMinistar finansija ističe da je sačuvana makroekonomska stabilnost zemlje, pošto je javni dug na nivou od 55,5 odsto BDP-a, kao i da će Srbija u 2021. imati rast BDP-a između 6,5 i sedam odsto, po čemu ćemo, zajedno sa rezultatima iz prošle godine, biti prva, druga ili treća zemlja u Evropi.\nMali je rekao da vlada još nije donela odluku na šta će biti utrošena sredstva koje je Međnarodni monetarni fond (MMF) dodelio Srbiji – 627,6 miliona Specijalnih prava vucenja (SDR), što je ekvivalentno iznosu od oko 890,22 miliona dolara ili 759,71 milion evra.\nKazao je da bi Srbija eventualno, ako bude povukla taj novac, mogla da iskoristi ta sredstva za vraćanje skupih dugova iz prošlosti.\nRazmišljamo još šta ćemo i kako, rekao je Mali i podsetio da predstoji i Misija MMF-a u oktobru.\nPrethodni tekstDoživotna kazna zatvora za bombaški napad na džamiju\nSledeći tekstMnogo sam naučio od Merkel, velika sila pokazala poštovanje


Ustavne nijanse - Vojvođanski istraživačko-analitički centar "VOICE"\n25. Mart 2016. Analitički članci\nTokom devedesetih godina to su bili socijalisti, koji su široku pokrajinsku autnomiju sveli na fasadnu, Vojvodini oduzeli sve mehanizme samouprave i tokom jedne decenije urušili njene ekonomske potencijale do katastrofalnih razmera. Dometi demokratskih stranaka koje su vlast preuzele nakon 5. oktobra 2000. godine, uprkos silnim obećanjima o vraćanju pokrajinske autonomije, završili su se na na usvajanju takozvanog omnibus zakona kojim je 2002. godine Vojvodini priznat tek deo ingerencija garantovanih tadašnjim ustavom, ali derogiranih zakonima. Ustavne promene 2006. godine bile su faktički korak unazad jer je Vojvodini priznata autonomija koja faktički zavisi od zakonodavne vlasti, a kao jedina izvorna nadležnost – donošenje pokrajinskih simbola. Oko tog stepena “autonomije” složili su se tad vladajuće Demokratska stranka i Demokratska stranka Srbije i opoziciona Srpska radikalna stranka.\nSa takvim “učincima” i novim-starim obećanjima nastupaju i na aktuelnim vojvođanskim izborima.\nSa našom Majom – SNS “dosledno” u borbi protiv korupcije\nPokrajinski izbori, koji su inače poslovično u senci republičkih ili predsedničkih, u ovoj trci mogli bi ipak po prvi put nadmašiti i republičku parlamentarnu kampanju. Ne zbog toga što su politički akteri naprasno promenili ignorantski odnos prema Vojvodini, već iz mnogo trivijalnijeg razloga. Naime, za vladajuću Srpsku naprednu stranku, koja diktira i tempo i temu i atmosferu izborne kampanje jedino je Vojvodina ostala neosvojiva u svim dosadašnjim izbornim ciklusima, pa čak i u onim postizbornim rabotama u kojima su uz pritiske, pretnje i nasilje padali vojvođanski gradovi i varoši, počevši od Novog Sada. A to je izazov koji je možda bio i jedan od presudnih da se uz inače redovne pokrajinske i lokalne izbore, uz nemušto obrazloženje raspišu i vanredni parlamentarni izbori na polovini mandata aktuelne republičke Vlade, a kako bi se svi stranački i državni resursi stavili u pogon. Utoliko više što je u aprilu 2013. repriza famozne “jogurt revolucije” pred Banovinom doživela fijasko. I baš zato naprednjaci su izbornu kampanju i pre nego što je ozvaničena započeli mitingom u Novom Sadu, sa nešto drugačijim porukama, doduše, ali uz isti vozni park kojim su njihove pristalice u vojvođanski glavni grad dovozili iz svih delova Srbije.\nU aktuelnim porukama SNS-a više ne figuriraju optužbe za separatizam, već se Vojvođanima preporučuju najavama “ekonomskog spasa” po receptu koji je primenjen na centralnom nivou vlasti. U praksi, briga za ekonomski razvoj Vojvodine svodi se, međutim, na zakidanje ionako simboličnih nadležnosti pokrajine. Tako su i prva i druga naprednjačka vlada nastavile da krše ustavnu obavezu zakonskog definisanja vojvođanskih finansija, baš kao što je to činila i prethodna vlada demokrata. Umesto toga, Vojvodinu su ponudili maketu takozvanog fruškogorskog auto-puta, investitore koji će od vojvođanskih paora preuzeti uzgoj svinja i legalizovali uzurpaciju poljoprivrednog zemljišta, a sve to pod geslom uvođenja reda i dobrobiti vojvođanskih paora. Naravno, Vojvodini nude i obračun sa korupcijom takođe po modelu primenjenom na nacionalnom nivou, optužujući u gotovo svakodnevnim stranačkim saopštenjima aktuelnu pokrajinsku vlast, prvenstveno DS, za kriminal.\n“Zbog istovremenosti izbora, autohtone vojvođanske stranke imaće slabiji rezultat nego da se ovi izbori održavaju posebno, i to je ‘statistički zakon’, a na to su i računali oni koji su raspisali izbore. I smatram da će zato snage biti poremećene u korist one Vojvodine i onih koji nisu u pokrajinskoj vlasti”, ocenio je Goati. On napominje da su u aktuelnoj kampanji ključne velike teme i da nema prostora za neke osobenosti, što se već pokazalo u praksi ranijih izbora.\nPrema negovim rečima, u Vojvodini se ipak može očekivati i nešto oštrija kampanja SNS-a upravo zato što se tu neke razlike u rejtinzima ipak mogu očekivati , a “težnja vlasti biće utoliko intenzivnija da se te razlike potru”.\n“Ovde se radi o velikim brojevima i na te brojeve moguće je uticati samo državnom intervencijom, kao što smo imali za vreme 90-ih i vladavine SPS-a kada je bilo i štampanja velikog broja neregularnih listića… Ne verujem da će se to sad desiti. Uostalom, teško je korumpirati veliki broj ljudi na biračkim mestima, strankama se više isplati da sredstva koja bi za to bila namenjena ulože u izbornu kampanju nego u preinaku izbornih rezultata”, ocenio je Goati.\n“Vlada Srbije je ostvarila veoma konkretne rezultate u oblasti stabilizacije javnih finansija, u oblasti dovođenja investitora, pozicioniranja Srbije kao stabilne, moderne i uređene države i u oblasti borbe protiv korupcije i kriminala i na bazi tih rezultata mi gajimo optimizam i pred predstojeće pokrajinske izbore”, poručio je ovih dana Vojvođanima potpredsednik SNS Igor Mirović, predstavljajući izbornu listu SNS, te izrazio uverenje da će nakon pokrajinskih izbora u Vojvodini moći da se gradi “politika koja je potpuno komplementarna politici Vlade Srbije“.\nIz SNS već godinama najavljuju i program za Vojvodinu, ali do danas javnost nije imala priliku da se upozna sa idejama i vizijama razvoja pokrajine iz ugla ove partije. Naprotiv, kad je reč o pitanju položaja Vojvodine i decentralizaciji vlasti, stavovi naprednjaka više su nego magloviti, a nisu definisani ni njihovim programskim dokumentom. Naime, iz programa SNS može se iščitati tek da se zalažu za ravnomeran razvoj svih krajeva države, kao i za pomoć “onim lokalnim samoupravama koje imaju jasne, ostvarive i realne planove razvoja”, što nikako ne odražava težnju ka primeni evropskih standarda u razvoju lokalnih i regionalnih vlasti, jer državu vide kao tutora nižih nivoa vlasti od čije milosti zavisi da li će i koji deo kolača dobiti. A prema porukama koje su se u pogledu statusa APV mogli čuti u javnosti, ta stranka smatra da su postojeća ustavna rešenja po meri njihovog viđenja autonomije.\nZanimljivo je da se u tom pogledu ni stavovi Demokratske stranke suštinski ne razlikuju. Uprkos utisku koji bi javnost mogla imati na osnovu poruka pojednih funkcionera DS-a, među kojima je i nedavna izjava predsednika Političkog saveta te stranke Dargoljuba Mićunovića da DS ima sluha za ideju autonomije, dok, kako je naveo, “SNS i SPS i ne znaju šta znači autonomija” – takav stav ipak nema potvrdu u današnjoj političkoj ponudi i aktuelnom izbornom programu DS-a.\nU tom programu Vojvodina se pominje samo u kontekstu potrebe donošenja zakona o finansiranju nadležnosti, “kojim će se obezbediti njeni izvorni prihodi i primena Ustava, zakona i Statuta”. U odnosu na stranačku Deklaraciju “Vojvodina posle promena”, koju su demokrate zastupale 2000. godine, a kojom se predviđalo uspostavljanje vojvođanske “autonomne zajednice sa zakonodavnom, izvršnom i sudskom vlašću u oblastima u kojima se ostvaruje autonomija u okviru Republike Srbije”, aktuelni program predstavlja i više od jednog koraka unazad u poimanju autonomije. DS danas poručuje i da prepreka u funkcionisanju pokrajine nisu postojeće ustavne norme nego to što se one ne primenjuju, pre svega u pogledu rešavanja finansiranja nadležnosti APV, što je u inače u velikom raskoraku sa izjavama i obećanjima koja upućuju građanima Vojvodine. Nedoslednost demokrata u odnosu prema vojvođanskom pitanju demonstrirana je i prilikom donošenja Ustava 2006. i prilikom maratonskih polemika o vojvođanskom statutu koji je usvojen na jedvite jade iako su demokrate tad imale sve poluge vlasti i na republičkom i na pokrajisnkom nivou. Potvrdilo se, takođe, da su i sami bili neskloni primeni ustavnih rešenja koja se odnose na vojvođasnku autonomiju, ignorišući zakonsku obavezu regulisanja pitanja finansiranja Vojvodine, kao što su to posle njih činile i obe vlade naprednjaka.\nU aktuelnoj pokrajinskoj kampanji nastupaju sa koalicionom listom “Za Vojvodinu rada i znanja”, koju predvodi stranački i aktuelni pokrajinski funkcioner Miroslav Vasin. Prilikom predaje liste, on je, između ostalog poručio da će DS “i dalje istrajavati na Vojvodini sa još značajnijom autonomijom, još značajnijim nadležnostima, na Vojvodini kojoj je multietičnost najveća vrednost”.\nKoaliciju okupljenu oko Demokratske stranke za pokrajinske izbore pored DS-a čine i Demokratski savez Hrvata u Vojvodini (DSHV), Nova stranka i Zelena ekološka partija – “Zeleni”.\nPolitički analitičar Jovan Komšić kaže da Vojvodina jeste u fokusu velikih igrača zbog interesa SNS da osvoji i taj nivo valsti, ali da je u programskom smislu tema Vojvodine u kampanji ipak u senci opštih političkih tema. On je za VOICE naveo da neki politčki akteri desnog bloka, DSS i Dveri prvenstveno, nameću teme NATO i Rusija, dok stranke vladajuće koalicije insistiraju na temi reformi i ekonomije. U tim okolnostima, kako je dodao, na vojvođanskom planu teško je izdvojiti temu iz agende nacionalnih stranaka koja bi odgovarala specifičnim interesima građana Vojvodine. “Tek s vremena na vreme pojavi se tema podrške zemljoradnicima i kritike novog zakona o zemljištu, i to uglavnom od stranaka koje nisu u vladajućoj koaliciji na republičkom nivou”, ukazuje on.\nSNS, prema njegovim rečima, pokušava da biračkom telu u Vojvodini pošalje poruku da će Pokrajina bolje funkcionisati sa tom strankom nego sa DS, i to je jedini specifikum u odnosu na republičku kampanju. “Međutim, tu ne vidim programski osmišljeno delovanje i artikulaciju vojvođanskih interesa od strane SNS, ali ni ostalih stranaka iz republičke vlasti. Takođe, ni stranke građanske opcije i vojvođanske snage na pokrajinskom planu ne nude skoro ništa novo. Interes SNS-a je mobilizacija političke moći na svim nivoima vlasti, a sad je na dnevnom redu Vojvodina, pošto su u međuvremenu odustali od nasilne promene pokrajinske vlasti, verovatno pod uticajem EU, zbog čega se pokrajinski izbori ipak održavaju u redovnom terminu”, smatra on.\nStranke vladajuće koalicije u Vojvodini koje predvodi DS, s druge strane, dodao je, imaju interes da očuvaju sebe kao parlamentrane stranke, “što je ključni interes i DS i LSV i SDS, i u tom ineteresu je programski aspekt od sekundarnog značaja“. “DS je vrlo stidljiva u svom programu prema Vojvodini. Ključne teme su im kriza, privreda, odbrana od SNS, medijske slobode i vladavina prava. To su principi odbrane moderne demokratije. Odnos prema Vojvodini iščitava se tek u delu o teritorijalnoj organizaciji u kojoj se zalažu da se građanima Vojvodini omoguće prava koja garantuje aktuelni Ustav, te za donošenje zakona o finansiranju APV i nadležnostima”, naveo je on.\nOn napominje i da se aktuelna ponuda DS-a uveliko razlikuje od nekih ranijih programa ove stranke, jer su demokrate devedesetih godina “kad je takođe oštrica njihove borbe bila na borbi protiv autoritarnog režima, ipak imale jasniju ideju vojvođanske autonomije“. “Umesto da izađu sa idejom kako definisati vojvođansku autonomiju u ustavnim promenama, čini se da se DS više trudi da se stranka bolje pozicionira u drugim delovima Srbije. Možda je to cena nezavidnog položaja predsednika demokrata koji je iz Vojvodine. Nisam, međutim, siguran da je to dobra taktika ni za DS, ni za Vojvodinu, ni za Srbiju. Naprotiv, bilo bi mnogo bolje da potenciraju ideje decentralizacije i regionaliazcije, jer su ti procesi najbolji saveznik za razvoj Srbije i savladavanje posledica centralizacije moći u Beogradu”, kaže Komšić.\nSNS se, kako je ukazao, više ne određuje negativno prem autonomiji, niti priča o “vojvođanskom separatizmu” kao ranije, ali se zadržava na postojećim ustavnim rešenjiam, “pa čak ne obećavaju ni veća infrastrukturna ulaganja kao što to čine u drugim delovma Srbije“.\nDa jurišanje na Banovinu postoji u bukvalnom smislu, te da politički akteri ne prezaju ni od toga da formiraju i partijske odrede zadužene za “čuvanje mesta” u predaji izbornih lista, potvrdilo se već u prvom danu po raspisvanju pokrajinskih izbora, kada su u sitnim noćnim satima pred zgradom Skupštine Vojvodine aktivisti Socijalističke partije Srbije kordonom branili prolaz do Pokrajinske izborne komisije, kako bi obezbedili bolju poziciju na glasačkom listiću. Inače, ovaj slučaj nije jedini primer koji pokazuje da u ovoj kampanji stranke ne zaziru ni od demonstracije, pa ni od primene fizičkog nasilja. Slični slučajevi, naime, zabeležni su i prilikom predaje izbornih lista u nekoliko opština i gradova u Vojvodini, sa različitim akterima.\nU ovoj kampanji SPS nastupa sa poznatim vokabularom u pogledu vojvođanske autonomije svedenim na floskulu “ne može država u državi”, te uz najave da će se u narednom sazivu zauzeti za izmenu vojvođanskog statuta i zakona o nadležnostima i za donošenje zakona o finansiranju APV, jer tu, kako je ocenio funkcioner SPS Dušan Bajatović, “ima još prostora za poboljšanja”. Ukoliko bi nova stremljenja socijalista bila na liniji dosadašnjih prepravki najvišeg pravnog akta Vojvodine, onda bi se moglo zaključiti da bi ta “poboljšanja” mogla ići samo na štetu autonomije. Naime, u političkom delovanju socijalista nakon 2000. godine beleži se da je ova stranka najpre podržala prvi Statut APV donet nakon usvajanja novog Ustava, u mandat 2008-2012. kad je bila deo vladajuće koalcije u Pokrajini. Socijalisti su potom zdušno podržali korekcije Statuta koje su usledile posle odluke Ustavnog suda, koji je srezao dobar deo ionako benignih ingerencija Vojvodine.\nĐorđe Vuković iz CeSID-a smatra da na vojvođanskim izborima neće biti “spektakularne razlike” u odnosu na republičke, ali ukazuje da će ipak biti “važnijih odstupanja zbog regionalnih stranaka LSV i SVM, koje ne figuriraju u značajnijoj meri na republičkom nivou“.\n“Dakle, LSV i SVM zajedno mogu da uzmu oko 20 do 30 odsto glasova u Vojvodini, a ostali ostatak. A zbog te okolnosti neke stranke verovatne neće moći da pređu cenzus u Pokrajini, jer idu na isto biračko telo”, rekao je, navodeći primer da je u jednom od ranijih izbornih ciklusa LDP, na primer, prošla na republičkim izborima, ali je na pokrajinskim ostala ispod cenzusa. Prema njegovim rečima, zbog toga je moguć i nešto slabiji rejting SNS-a od onog na republičkom nivou.\n“Za socijaliste stepen autonomije AP Vojvodine jeste pitanje demokratije i decentralizacije, a ne pitanje autonomaštva”, navodi se, između ostalog, u njihovom programu, u kojem je barem po obimu posvećen značajniji prostor pitanju Vojvodine nego u programima ostalih nacionalnih političkih aktera.\nSPS će na ovim pokrajinskim izborima nastupiti u koalciji sa Jedinstvenom Srbijom Dragana Markovića Palme i Grupom građana Patriotski pokret Srbije. Ovu koaliciju podržali su i Komunistička partija, Zeleni Srbije i Udruženje Krajišnika “Zavet otadžbini”. “Programsku kampanju koalicija će usmeriti na reindustrijalizaciju i pokretanje investicija uz podršku države. Insistiraćemo na sistemu pariteta, subvencija i garantovanom otkupu. Pokrajinskim budžetom moraju ravnomerno sve opštine da se pomažu”, saopšteno je iz ove kaolicije na početku izborne kampanje.\nLiberalno-demoktaska partija, koja je najavila da na pokrajinskim izborima nastupa u koaliciji sa Socijaldemokratskom strankom Borisa Tadića, zalaže se za ustavne promene i veće ingerencije APV, odnosno za Vojvodinu sa sopstvenom imovinom i prihodima, ali i sa zakonodavnom, sudskom i izvršnom vlašću”. Ovi stavovi LDP mogli bi, međutim, biti u koliziji sa idejama koalicionih partnera, s obzirom da je Boris Tadić, dok je bio šef države i lider demokrata, pokazao apsolutnu nesklonost vojvođanskoj autonomiji, koju je nesumnjivo iskazao tokom procesa usvajanja i proglašenja vojođanskog Statuta 2009. godine.\nBorisu Tadiću je ovo prvi izborni test u Vojvodini sa novom strankom posle izlaska iz DS-a, dok je LDP Čedomira Jovanovića već učestvovao u pokrajinskoj trci, ali je ostao ispod cenzusa. Jovanović, pak, u ovoj kampanji potencira pitanje ustavnih promena: “Liberalno demokratska partija i Socijaldemokratska stranka zajedno nastupaju na pokrajinskim izborima, da bi reogranizovale državu, promenili Ustav i omogućili Vojvodini sva prava i obaveze koja su garant pune autonomije u okviru Srbije”.\nI dok su vlade DS-a koji u pokrajinskoj vlasti učestvuje poslednih 16 godina vojvođansku autonomiju negovale tek na simoličkoj ravni, što je potvrđeno i Ustavom iz 2006. godine i u procesu donošenju i “kompromisnog” prekrajanja vojvođanskog Statuta, 2009. i 2013. godine, tretman Vojvodine tokom poslednje četiri godine, od dolaska na vlast SNS na republičkom nivou, pokrajinsku autonomiju sveo je na karikaturu.\nSudeći prema poslednjim izjavama predsednice Demokratske stranke Srbije Sande Rašković Ivić, ova stranka smatra da je “status Vojvodine potpuno rešen Ustavom, kroz koji Vojvodina može da iskoristi svoju autonomiju”. “Najviše zameram to što Vojvodina nije napredovala, nego je stagnirala, čak nazadovala. Vojvodina koja je u bivšoj Jugoslaviji, jer pamtim i ta vremena, bila primer razvijene Pokrajine, razvijene regije, danas gubi trku”, navela je ona, prećutavši da je u tom vremenu APV imala zakonodavnu, izvršnu i sudsku autnomiju, odnosno instrumnete koji su joj omogućili napredak. DSS ostaje “dosledan” i u “borbi” protiv navodnog separatizma, koji, prema rečima liderke ove stranke, “nije uzeo maha, ali je stalno prisutan i tinja”, dodavši da strani faktor, odnosno “SAD i EU mogu biti poluga za njegovo pokretanje”. DSS na pokrajinskim izborima nastupa u koaliciji sa Dverima.


Sezonska ski-karta Јahorine važi u Sloveniji i Crnoj Gori - Trebevic.net\nGeneralni direktor Olimpijskog centra “Јahorina” Dejan Ljevnaić potpisao je večeras u Beogradu, Ugovor o saradnji sa skijalištima Slovenije i Crne Gore, koji omogućava razmjenu sezonskih ski karata.\nVlasnici sezonskog ski pasa, kupljenog na Јahorini, moći će da naredne zimske sezone skijaju tri dana besplatno na skijalištima u regionu, jer će ovakav ugovor biti potpisan i sa Ski centrom Bjelašnica i Skijalištima Srbije.\n– Mi smo izračunali da će naš ski pas da važi na preko 350 kilometara staza. To znači da će svako ko kupi sezonski ski pas na Јahorini moći da se skija u ski centrima regiona – poručio je Dejan Ljevnaić, generalni direktor OC “Јahorina”.\nMiloš Popović, izvršni direktor Skijališta Crne Gore, ističe da je ovo prvi korak u povezivanju ski centara u regionu.\n– Svi stremimo ka tome da umrežimo sva skijališta na Balkanu. Ovo su neki početni koraci i u perspektivi stremićemo ka tome da sve to bude obimnije – naglasio je Popović.


Za sedam dana 10.000 mladih se prijavilo za program moja "Prva plata", a ovo su najtraženije struke - Biznis Telegraf.rs\nStručno osposobljavanje mladih trajaće devet meseci. Nacionalna služba za zapošljavanje će onima koji su završili srednju školu isplaćivati 20.000 dinara, a onima koji su završili fakultet 24.000 dinara mesečno\nZa program "Moja prva plata" za nedelju dana prijavilo se 10.000 mladih - izjavila je danas rukovodilac sektora za dualno obrazovanje i obrazovne politike u Privrednoj komori Srbije (PKS), Ana Stojanović.\nPodsetila je da je "Moja prva plata" program Vlade Srbije koji je namenjen podršci mladima bez radnog iskustva da pronađu prvi posao, steknu iskustvo i zarade novac. Na konferenciji "Gde će se zaposliti generacije iz karantina?" u Beogradu, ona je navela da je iz budžeta tim programom predviđena podrška za 10.000 mladih.\nMladi su počeli da se prijavljuju za "Moju prvu platu" od 8. oktobra, a prijave će trajati do 8. novembra. Stojanovićeva navodi da je 25. septembra istekao rok za prijavu poslodavaca, te da se za taj program prijavilo 10.000 poslodavaca koji su oglasili 17.000 radnih pozicija za 28.000 mladih.\nKaže da se najviše prijavilo firmi iz privatnog sektora, čak 95 odsto, dok su ostali iz javnog sektora i organizacije civilnog društva. Sektori koji se najviše traže jesu trgovina, prerađivačka industrija (tekstilna, prehrambena, mašinska, metalna, proizvodnja nameštaja...), zatim računovodstvo, konsalting, revizija.\nStojanovićeva navodi da se najviše traže mladi koji imaju završenu srednju školu, čak 70 odsto, dok je 30 odsto onih poslodavaca koji su tražili mlade koji su završili fakultet. Od mladih koji su se do sada prijavili za program, navodi ona, 45 odsto je konkurisalo za pozicije sa visokom stručnom spremom.\nKada je reč o prijavi po gradovima, najviše mladih sa visokim obrazovanjem je iz Beograda, Novog Sada, Niša, Kragujevca, Jagodine, Sremske Mitrovice i Kruševca. Ukazuje se da se ti gradovi poklapaju i sa mladima koji imaju završenu srednju školu, s tim što se tu primećuju i gradovi Novi Pazar, Pirot, Zaječar i Bor.\nStojanovićeva navodi i da je 600 mladih odbijeno za program, jer ne ispunjavaju uslove - ili su imali više od devet meseci radnog iskustva ili su još uvek u rednovnom sistemu školovanja. Konačna rang lista biće objavljena 27. novembra, nakon čega će početi potpisivanje ugovora između mladih i poslodavaca.\nStručno osposobljavanje mladih trajaće devet meseci. Nacionalna služba za zapošljavanje će onima koji su završili srednju školu isplaćivati 20.000 dinara, a onima koji su završili fakultet 24.000 dinara mesečno. Njima će, dodaje se, biti plaćeni i doprinosi za slučaj povrede na radu ili bolesti.\nPoslodavac, kažu iz PKS, može da obezbedi i dodatak za polaznike najviše u iznosu koji je obezbedila država.\nStvaranje jeftine radne snage za Nemačku.\n16. oktobar 2020 | 18:03\n16. oktobar 2020 | 17:53\nSta cu ja da radim sa 20000? Smejurija od drzave


“Mogući veliki štrajkovi u školama” | Centar za politike emancipacije\nPrema njegovim rečima, plate u obrazovanju najniže su u javnim službama.\nIstičući da će USPRS 3. septembra održati u Beogradu protestni skup, ali da tu “neće stati”, Matijević je na konferenciji za novinare rekao da je trenutno na listi tehnoloških viškova u Srbiji 3.500 zaposlenih, koji imaju smanjen fond časova.\n“To pitanje, kao i borba za stabilan obrazovni sistem je naš ključni zadatak”, rekao je Matijević i naveo da 3. septembra u školama članicama Unije neće biti časova, osim za đake prvake.\nSaradnica Unije Slavica Đorđević istakla je da je za poslednje četiri godine u prosveti blizu 30.000 ljudi koji nemaju punu normu časova, od 80.000 zaposlenih u nastavi.\nDa bi se problem tehnološkog viška rešio, Unija je predložila socijalni program za ljude koji ostaju bez norme, da srednjoškolsko obrazovanje postane obavezno i donošenje zakona o obrazovanju odraslih.\nPredloženo je i da odeljenja imaju umesto 30, po 25 učenika, čime bi kako je rekla Đorđević, do 2014. godine sistem sa 105.000 zaposlenih bio sveden na 90.000 što bi bila “prava mera”, prema broju učenika kojih u Srbiji ima oko 900.ooo.\nRanije je, kako je rekla, postojala obaveza države da plaća zaposlenog koji je proglašen tehnološkim viškom do pune norme, dok ga ne preuzme druga škola.\n“Toga više nema, pa imamo veliki broj zaposlenih koji imaju smanjenu normu pa i manju platu”, rekla je Đorđević i dodala da određene kategorije, poput samohranih roditelja, ne mogu dobiti otkaz po osnovu tehnološkog viška, ali mogu imati malu platu, jer nemaju pun fond časova.\nVlada Srbije ponudila je juče zaposlenima u prosveti povećanje oktobarske plate za dva odsto i još dva odsto povećanja u aprilu naredne godine, a Unija je zatražila da oktobarske plate budu veće za pet odsto.\nTaj sindikat traži da u 2013. prosvetni radnici imaju 30 odsto veće plate od prosečne zarade u Srbiji.


Budžet Bora veći za 29 odsto zbog rasta prihoda\nBeta 30. maja 2022. 17:55\nOdbornici grada Bora usvojili su danas predlog odluke o rebalansu budžeta koji je u odnosu na plan iz decembra 2021. godine, veći za 29,15 odsto i iznosi 4,861 milijardu dinara.\n„Jedan od razloga za rebalans je veliko ostvarenje prihoda od početka godine do 30. aprila. Najveći prihod ostvaren je na osnovu poreza na zarade, ali i naknada za korišćenje resursa i rezervi mineralnih sirovina“, rekla je načelnica Odeljenja za budžet i finansije Zorana Gajić.\nDodala je da će najveći rashodi biti za subvencije javno-komunalnim preduzećima, i u odnosu na prethodni budžet uvećani su za 184 odsto, odnosno 668 miliona.\nZa JKP Toplana opredeljeno je 500 miliona dinara, od čega 300 miliona za ugalj, a 200 za struju, Vodovod će biti subvencionisan za plaćanje struje sa 144 miliona dinara, a Zoo vrt sa 11,7 miliona, navela je ona.\nRast prihoda budžeta je ostvaren pre svega zahvaljujući privrednim aktivnostima kompanije Zidjin. Procenjuje da će do kraja godine budžet još rasti, pa postoji mogućnost da se reše istorijska dugovanja javnih preduzeća i ustanova.\nToplana za utrošenu struju duguje skoro dve milijarde dinara, a Vodovod oko 450 miliona, što ih svrstava medju najveće dužnike u Srbiji.\nGradonačelnik Bora Aleksandar Milikić je optimista što se tiče poslovanja Vodovoda i mogućnosti da sam servisira dugovanja, dok je za Toplanu zaključio da je jedino rešenje izgradnja nove.\nOn je rekao da postoji nekoliko opcija za Toplanu, da se cene podignu za 200 odsto i potrošači isključe sa grejanja i da se time optereti energetski sistem zbog korišćenja struje, ili da se iz budžeta dotira novac i da ostanu stare cene.\nDodao je i da Grad Bor traži rešenje da subvencioniše gradjane koji se greju individualno.


Javni poziv vizuelnim umetnicima za realizaciju svojih ideja na ARLEMM-u - Portal Pasaž\nPosted: 17. aprila 2019. u 14:47 / by Milunka Nikolić / comments (0)\nAriljska letnja muzička manifestacija krenula je već početkom godine sa pripremom ovogodišnjih programa, a kako se vreme održavanja ARLLEMMa približava tako se i intenzvira uobličavanje programskih sadržaja. Kao i prethodnih godina, organizator Arlemm-a, udruženje Muzikus iz Beograda , uputilo je poziv svim vizuelnim umetnicima koji žele da neku od svojih ideja realizuju upravo na ovoj manifestaciji.\nPre dve godine, u centru grada, švedska umetnica srpskog porekla Ana Pajević oslikala je mural, akademski vajar Vera Stanarčević izradila je delo „Pozdrav“ koje je trajno postavljeno na ostrvu Uski Vir, a akademski slikar Nebojša Stepanović svojim idejama i radovima ulepšavao je ostrvo tokom festivalskih dana.\nARLEMM se realizuje u jedinstvenoj sredini, koja spaja srednjevekovnu varošicu Arilje, njene divne prirodne lepote, netaknutu prirodu i kreativnost mladih umetnika. Sve to rezultiralo je prethodnih godina nizom umetničkih dela, koja su ostala kao svojevrstan trag i uspomena gradu Arilju na našu manifestaciju. Inspirativna atmosfera Arlemm-a uz , isti takve prostore u kojima se realizuju programi, odlična su prilika ali i izazov i za predstavljanje i realizaciju različitih ideja vizuelne umetnosti.\nPozivaju se svi zainteresovani umetnici da svoje ideje i predloge pošalju na mejl adresu office@arlemm.rs do 15.6.2019.g.\nNajbolje predloge izabraće stručna komisija, nakon čega će se predstaviti i široj javnosti.\nM.Nikolić / Foto: Arlemm, promo, autor: Nemanja Đorđević


Zločin je ako Amerikanci oslobode teroriste iz Sirije - Sputnjik Srbija\nZločin je ako Amerikanci oslobode teroriste iz Sirije\n12:25 29.04.2019 (osveženo 12:39 29.04.2019) Preuzmite kraći link\nOslobađanje terorista koje su Amerikanci uhapsili u Siriji bi bio zločin, izjavio je šef ruske diplomatije Sergej Lavrov na konferenciji za štampu sa kolegom iz Bangladeša Abdulkalamom Abdul Momenom.\n„Sve dok se dvojni standardi pokazuju čak i u tome što naše zapadne kolege – što ja razumem, Evropljani pre svega, ali i u drugim delovima sveta – ne žele da uzimaju inostrane teroriste militante koje su zarobili Amerikanci i Kurdi na istočnoj obali Eufrata. U toku je neki spor, Amerikancima prete da će ih pustiti na slobodu, što će takođe biti užasan zločin. Evropljani, čiji građani su ti teroristi, odbijaju da ih uzimaju“, rekao je Lavrov na konferenciji za štampu.\nŠef diplomatije Rusije je dodao da se Moskva neće miriti sa prisustvom terorista u Idlibu i drugim regionima Sirije. On smatra da Damask ima pravo da osigura bezbednost svojih građana.\nPodsetimo, prošle nedelje je na Kosovo vraćeno 110 osoba iz Sirije. Među njima su, osim pomenuta četiri borca, i 32 žene i 74 dece, koji su smešteni u centar za azil.


U narednom tekstu Vam prikazujemo nekoliko saveta kako zaštititi Vaš pod od habanja, vlage, fleka ili ogrebotina na površini.\nSvaka od kolekcija brenda kombinuje jedinstvenu teksturu (kamen, drvo, itd) sa tehničkim svojstvima keramike.\nKako bi povećali ličnu i higijenu domaćinstva i zaustavili širenje virusa COVID-19, Zorka Keramika nudi niz saveta kako da najbolje iskoristite Vaše podove i osigurate da je Vaš dom besprekoran:\nZa čišćenje pločica koristite higijensku jednokratnu krpu i ne zaboravite da koristite gel za dezinfekciju ruku pre i posle čiščenja.\nZa uklanjanje prašine koja se svakodnevno skuplja na površinama koristite usisivač ili metlu. Predlažemo da prvo pročistite metlom, pa da upotrebite usisivač.\nDa biste sprečili da se prljavština nakuplja, preporučujemo čišćenje poda sa vodom ili sa malo sirćeta ili amonijaka. Ovi proizvodi će dezinfikovati pod i celoj kući dati prirodan sjaj.\nDa biste pod brzo osušili i zadržali izgled kao nov, preporučujemo da koristite higijensku krpu ili kuhinjski papir da uklonite sve tragove vlage.\nDa biste održali površinu poda čistom i dezinfikovanom, odvojte odeću i obuću samo za spoljašnju upotrebu. Najhigijenska opcija je da odeću i obuću koju ste koristili za spoljašnju upotrebu dezinfikujete, dok u domu koristite drugi par obuće.\nDa biste uklonili površinske fleke, najefikasnija metoda je brisanje svih delova pločica pamučnom krpom.


Nemačka prva u svetu po izvozu medicinskih proizvoda › Made-in-Germany.rs\nNemačka je na prvom mestu u svetu po izvozu medicinskih proizvoda, dok su Kina i Singapur prvi po izvozu maski i respiratora, navodi se u izveštaju Svetske trgovinske organizacije (WTO), iz kog se vidi i da se u vreme pandemije korona virusa sapun carini po najvišim stopama.\nVrednost ukupnog izvoza lekova, medicinske opreme, proizvoda za ličnu zaštitu i potrošnog medicinskog materijala dostigao je u 2019. godini 996 milijardi dolara, ili za šest posto više nego u 2018. godini, prenosi agencija Hina.\nU prošloj godini Nemačka je bila najveći izvoznik, sa 136,2 milijarde dolara i 14 posto učešća u svetskom tržištu, na drugom mestu su SAD, sa 116,6 milijardi dolara i tržišnim udelom od 12 posto, dok je na trećem mestu Švajcarska, sa 90 milijardi dolara vrednim izvozom i 9 posto učešća u globalnom tržištu. Ove tri zemlje čine nešto više od trećine svetskog izvoza medicinskih proizvoda.\nPrema podacima Svetske trgovinske organizacije, vrednost uvoza medicinskih proizvoda porasla je u prošloj godini za 5 procenata, premašivši nivo od 1.000 milijardi dolara. Tako je ukupna vrednost globalne razmene medicinskih proizvoda dostigla u 2019. oko 2.000 milijardi dolara, što je na nivou od 5 posto vrednosti ukupne globalne robne razmene.


EU IMA PROBLEM SA NABAVKOM VAKCINA: Da bi se Evropa suočila sa pandemijom potrebno je dve milijarde cepiva! | Happy BSC portal\nEvropska komisija će zadržati sve opcije otvorenim kako bi se pripremila za sledeće faze pandemije, nakon 2022. godine, poručio je potparol Komisije, Stefan de Kersmaker.\nU Briselu tako odgovaraju na navode medija da je Evropska komisija odlučila je da ne obnovi ugovore o vakcinama protiv kovida-19 sa kompanijama "AstraZenaka" i "DŽonson&DŽonson" za narednu godinu.\nIstovremno dodaju da neće komentarisati konkretna pitanja o ugovorima.\nEU je od početka primene strategije vakcinacije imala problema sa isporukama ugovorenih vakcina kompanije ”Astra Zeneka”.\nProblemi Brisela sa vakcinom te kompanije nastavili su se nakon otvranja istrage o stvaranju krvnih ugrušaka kao mogućeg neželjenog efekta primene Astar Zeneka vakcine.\nSa druge strane, isporuka vakcina kompanije ”Džonson i Džonson” u EU stopiran je već prvog dana od strane proizvođača zbog indikacija o stvaranju krvnih ugrušaka kao mogućem neželjenom efektu vakcine.\nPrethodno, Komisija je ocenila da će 55 miliona doza vakcine "Džonson i Džonson", koje je trebalo da budu isporučene EU u drugom kvartalu 2021. godine, ubrzati vakcinaciju u zemljma članicama, usporenu između ostlog i problemima oko vakcine "AstraZeneka".\nPored vakcina kompanija ”Astra Zeneka” i ”Džonson i Džonson”, u zvaničnoj evropskoj strategiji vakcinacije primenjuju se vakcine kompanija ”Fajzer” i ”Moderna”.\nEK je ocenila da će joj u periodu od 2022. godine biti potrebno dodatnih dve milijarde doza vakcina kako bi se suočila sa sledećim fazama pandemije.


Naslovna » Civilno društvo » Podsticajno okruženje a razvoj civilnog društva » Sektorski sastanci predstavnika javne uprave i OCD\nOtvorena vrata za organizacije civilnog društva\nObaveštavamo vas da Ministarstvo za ljudska i manjinska prava i društveni dijalog otpočinje sa aktivnostima „Otvorenih vrata“. Cilj Otvorenih vrata je da se pruži mogućnost organizacijama civilnog društva da ministarstvu predstave probleme sa kojima se suočavaju u radu, daju sugestije i predloge i pitanja iz delokruga Ministarstva za ljudska i manjinska prava i društveni dijalog.\nOtvorena vrata biće organizovana svakog četvrtka od 10:00 do 12:00 časova u Palati Srbija. Prisustvo Otvorenim vratima potrebno je prethodno najaviti na mail: sek.scd@minljmpdd.gov.rs\nPrijava za učešće na Otvorenim vratima treba da sadrži:\npun naziv organizacije;\nime i prezime predstavnika/ce organizacije;\ntemu za sastanak, koja se isključivo odnosi na delokrug rada Ministarstva za ljudska i manjinska prava i društveni dijalog.\nMinistarstvo za ljudska i manjinska prava i društveni dijalog je otpočelo sa održavanjem sastanaka sa organizacijama civilnog društva iz koje deluju u različitim sektorima.\nSastanci se održavaju kontinuirano i do sada je održano pet sastanka iz različiih tematskih oblasti u kojima deluju organizacije civilnog društva: vladavina prava, socijalna zaštita i socijalna politika, životna sredina, obrazovna i omaldinska politika i filantropija.


ZAKON O UDŽBENICIMA: PREDLOG NOVOG PLANA UDżBENIKA PREDVIđA SMANJENJE OBIMA UDżBENIKA I UKIDANJE RADNIH SVEZAKA I ZBIRKI KAO OBAVEZNOG DELA UDżBENIčKOG KOMPLETA\nMinistar prosvete, nauke i tehnološkog razvoja, Srđan Verbić, neće usvojiti novi plan udžbenika, već će tu odluku prepustiti Nacionalnom prosvetnom savetu (NPS). Verbić je izjavio da je "nemoguće da taj plan zaživi, ali i da udžbenici budu jeftiniji, ako to ne izglasa NPS".\nPlan udžbenika definiše spisak udžbenika po predmetima, oblastima i nivoima obrazovanja koji se koriste u nastavi, a po Zakonu sadrži i preporučeni broj strana, odnosno obim školskih knjiga.\nPredlog novog Plana udžbenika, koji je izradio Zavod za unapređivanje obrazovanja i vaspitanja (ZUOV), predviđa ukidanje radnih svezaka u mnogim predmetima kao obaveznog dela udžbeničkog kompleta i smanjenje obima udžbenika. Ovaj dokument kritikovali su predstavnici nekoliko stručnih društava nastavnika, od kojih su neki i autori udžbenika, tvrdeći da će to uticati na kvalitet nastave i postignuća učenika i zamerajući Zavodu što prilikom izrade plana nije konsultovao struku.\nU predlogu Plana udžbenika izbačene su radne sveske za srpski i strane jezike u prvom i drugom razredu osnovne škole, dok je za matematiku predviđen samo udžbenik u sva četiri razreda. Radnih svezaka i nastavnih listova nema ni u srpskom jeziku u višim razredima osnovne škole, kao ni za biologiju, geografiju i istoriju. Zakon o udžbenicima ("Sl. glasnik RS", br. 68/2015 - dalje: Zakon) ne zabranjuje da izdavači prave radne udžbenike, pa se pretpostavlja da će izbacivanje radnih materijala na ovaj način biti kompenzovano. Ali to, recimo, otvara pitanje zašto su pored udžbenika predviđene radne sveske za svet oko nas i prirodu i društvo, kada bi sve to moglo da se "spakuje" u jednu knjigu. I zašto je, na primer, đacima potreban udžbenik za fizičko.\nIako je u gotovo svim predmetima i razredima predložen manji broj strana udžbenika od postojećih, to ne garantuje da će školska torba biti lakša, jer je reč o preporučenom obimu koga se izdavači ne moraju pridržavati da bi im knjige bile odobrene. Čemu onda ova odredba u Zakonu ako nadležni iz Ministarstva poručuju da izdavači, ukoliko žele, "mogu da objave udžbenik i na 500 strana", te da "sigurno neće biti odbijeni zbog obima". Sa druge strane, tvrdnje nastavnika da je smanjenje obima nemoguće bez promene nastavnog programa nisu potpuno utemeljene, jer brojni primeri pokazuju da ono što piše u programu autori udžbenika tumače na različite načine, što u krajnjoj liniji utiče na debljinu školskih knjiga, ali i na njihovu cenu.\nOvo su samo neka od pitanja na koja javnost nije dobila odgovore, jer u Ministarstvu, kako kažu, ne žele da se svađaju sa izdavačima preko mmedija. Stvari će možda biti jasnije kada ova tema dođe na dnevni red Nacionalnog prosvetnog saveta, koji će dati konačnu reč o sastavu udžbeničkih kompleta.\nIzvor: Vebsajt Danas, V. Andrić, 11.12.2015.


Ministarstvo odbrane Belorusije: Litvanija pokušala da naruši vazdušni prostor zemlje - Sputnjik Srbija\n06:44 10 Maj 2021\n10:24 24.08.2020 (osveženo 10:34 24.08.2020) Preuzmite kraći link\n„Ministarstvo odbrane obaveštava o pokušaju narušavanja vazdušnog prostora Republike Belorusije. Dana 23. avgusta oko 19.30 sati (18.30 po srednjoevropskom vremenu) dežurne snage ratnog vazduhoplovstva i protivvazdušne odbrane sprečile su provokaciju Republike Litvanije u oblasti naselja Volkovščina u Ošmjanskom okrugu“, navodi se u saopštenju Ministarstva odbrane na Telegramu.\nPrema navodima Ministarstva, sa teritorije susedne zemlje lansirana je sonda sa osam balona sa antidržavnim simbolima. Ministarstvo je dodalo da je zahvaljujući dejstvima posada helikoptera Mi-24 dežurnih snaga protivvazdušne odbrane zaustavljen let balona bez korišćenja oružja.\n„Vojno Ministarstvo pripremilo je odgovarajuće materijale i poslalo ih Ministarstvu spoljnih poslova Belorusije kako bi pripremilo notu litvanskoj strani“, naglašava se u saopštenju beloruskog Ministarstva odbrane.\nprovokacija, Litvanija, Belorusija


Izrael uputio protestnu notu BiH zbog imenovanja škole po Busuladžiću - Jutarnji GLASnik\nU saopćenju Ambasade Izraela piše da takav čin ugrožava bogat multietnički i svjetski duh Sarajeva.\nIzrael je uputio protestnu notu zbog imenovanja škole po Mustafi BusuladžićuWikipedia\nAmbasada lzraela za Bosnu i Hercegovinu, sa sjedištem u Tirani, uputila je Ministarstvu vanjskih poslova Bosne i Hercegovine protestnu notu zbog odluke Skupštine Kantona Sarajevo i Općinskog suda u Sarajevu da se Osnovna skola „Dobroševići“ preimenuje u OŠ „Mustafa Busuladžić“, saopćeno je danas iz Saveza udruženja antifašista i boraca NOR-a u Kantonu Sarajevu.\nAmbasada Izraela u ovoj noti ponovno izražava iskreno žaljenje zbog toga što su vlasti Kantona Sarajevo odobrile takvu odluku, naročito uzimajući u obzir činjenice da je većina bosanskih Jevreja ubijena od ruke fašističkih i nacističkih okupatorskih snaga, „s kojima se identifikovao g. Busuladžić“.\n„Jevrejska zajednica, koja postoji u Bosni i Hercegovini više od 450 godina, sastavni je dio kulturnog mozaika zemlje. Jevreji su počašćeni što su značajno doprinijeli društvu Bosne i Hercegovine“, navodi se, između ostalog, u noti.\nTagged izrael, mustafa busuladžić, srajevo


Vakcina kovid može učiniti još gorim\nV. B. 17. maja 2020. 20:26\nDirektor Nacionalnog instituta za alergije i zarazne bolesti Entoni Fauči (79) izjavio je da američke kompanije rade na najmanje osam vakcina i da bi, ako sve bude dobro, već krajem jeseni ili početkom zime moglo da se zna da li su uspešne ili ne.\n„Nacionalni institut za zdravlje radi veoma brzo, razvijamo najmanje osam vakcina, i očekujemo više rezultata”, rekao je Fauči, koji je i upozorio na moguće negativne posledice vakcine, jer bi mogla da pojača posledice virusa, prenosi Tanjug.\nPrema njegovim rečima, 14. januara zvanično je počeo rad na vakcini i 62 dana kasnije nastupila je prva faza, faza kliničkog ispitivanja dve doze na dobrovoljcima.\nU narednim nedeljama, će uslediti, druga i treća, rekao je Fauči i dodao da će biti uključena i testiranja na životinjama.\n„Ako smo uspešni, nadamo se da ćemo to znati u kasnu jesen ili ranu zimu. Imamo mnogo kandidata i nadamo se višestrukim rezultatima … To će biti dobro globalno gledano, ako budemo imali više od jednog uspešnog kandidata za vakcinu”, rekao je Fauči.\nFauči je, u obraćanju Kongresu iz svog doma gde je u samoizolaciji zbog mogućnosti da je bio u kontaktu sa zaraženim članom osoblja Bele kuće, upozorio Amerikance na posledice ishitrenih ispitivanja.\n„Moram upozoriti da postoji i mogućnost negativnih posledica gde određene vakcine zapravo mogu pojačati negativni efekat infekcije”, rekao je on.\nDodao je da je ključno pitanje efikasnost vakcine koja je za sada nepoznanica, pitaju se da li će biti efikasna ili neće i koliko dugo, rekao je veteran epidemiolog kako ga zovu u SAD.


U Republici Srpskoj postoji opravdan strah da su se premijer Srbije Ivica Dačić, prvi potpredsjednik Vlade Aleksandar Vučić i ekipa obavezali da se, rješavajući se Kosova, u paketu sa još jednim “istorijskim sporazumom”, riješe i Republike Srpske, piše ruska Informativna agencija Reks.\n“Izjava predsjednika Vlade Srbije Ivice Dačića da Kosovo nije jedino pitanje kojim treba Srbija da se bavi, te da će sljedeća stvar biti pritisak na Republiku Srpsku da se revidira Dejtonski sporazum, primljena je u Republici Srpskoj sa velikim iznenađenjem, ali i oprezom.\nIznenađenje, ne zato što u Republici Srpskoj ne znaju za pritiske, već zbog toga što je to najavio premijer Srbije Ivica Dačić, jedan od glavnih kreatora i zaštitnika briselskog sporazuma, kojeg je Njegova svetost patrijarh srpski Irinej nazvao ‘predajom Kosova”, navodi ruska agencija u tekstu pod naslovom “Poslije Kosova vlasti Srbije spremne predati i Republiku Srpsku”.\nAgencija Reks primjećuje da se uporedo sa Dačićem, oglasio i američki ambasador u BiH Patrik Mun sa nediplomatskom izjavom da ne želi da razgovara sa predsjednikom Republike Srpske Miloradom Dodikom, “jer su sastanci s njim frustrirajući”.\n“Za sve to vrijeme, Republika Srpska jasno je dala do znanja da ne želi da funkcioniše pod bilo kakvim pritiscima, naročito dijela međunarodne zajednice koja po pravilu favorizuje bosanske muslimane. Takođe, Republika Srpska je potpuno jasna i prema sadašnjoj političkoj garnituri na vlasti u Srbiji.\nSrbija se, kao potpisnica Dejtonskog sporazuma, može baviti i Republikom Srpskom, ali uz saglasnost njenog političkog rukovodstva i bez bilo kakvih pritisaka i nametanja koji bi ugrozili njenu autonomiju. Igra zvaničnog Beograda u vezi sa Kosovom nešto je što u Republici Srpskoj ne žele da se ponovi na njihovom primjeru”, naglašava se u tekstu ruske Informativne agencije Reks.